**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΟΙΚΟΝΟΜΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 2 Φεβρουαρίου 2021, ημέρα Τρίτη και ώρα 10.10΄, στην Αίθουσα Γερουσίας του Μεγάρου της Βουλής, συνεδρίασε η Διαρκής Επιτροπή Οικονομικών Υποθέσεων, υπό την προεδρία του Προέδρου αυτής, κ. Σταύρου Καλογιάννη, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών, με τίτλο «Διενέργεια Γενικών Απογραφών έτους 2021 από την Ελληνική Στατιστική Αρχή, επείγουσες ρυθμίσεις για την αντιμετώπιση των επιπτώσεων της πανδημίας του κορωνοϊού COVID-19, επείγουσες δημοσιονομικές και φορολογικές ρυθμίσεις και άλλες διατάξεις». (4η συνεδρίαση – β΄ανάγνωση).

Στη συνεδρίαση παρέστησαν ο Υφυπουργός Οικονομικών, κ. Απόστολος Βεσυρόπουλος, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Σταύρος Κελέτσης, Ιωάννης Κεφαλογιάννης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Άννα Μάνη – Παπαδημητρίου, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Ιάσων Φωτήλας, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Κωνσταντίνος Μπάρκας, Αθανάσιος (Σάκης) Παπαδόπουλος, Αικατερίνη Παπανάτσιου, Χρήστος Σπίρτζης, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Χρήστος Κατσώτης, Βασίλειος Βιλιάρδος, Κωνσταντίνος Χήτας, Κρίτων - Ηλίας Αρσένης, Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Οικονομικών Υποθέσεων, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Οικονομικών, με τίτλο «Διενέργεια Γενικών Απογραφών έτους 2021 από την Ελληνική Στατιστική Αρχή, επείγουσες ρυθμίσεις για την αντιμετώπιση των επιπτώσεων της πανδημίας του κορωνοϊού COVID-19, επείγουσες δημοσιονομικές και φορολογικές ρυθμίσεις και άλλες διατάξεις».

Τον λόγο έχει ο Εισηγητής της Πλειοψηφίας, κ. Καράογλου.

**ΘΕΟΔΩΡΟΣ ΚΑΡΑΟΓΛΟΥ (Εισηγητής της Πλειοψηφίας):** Ευχαριστώ, κύριε Πρόεδρε.

Κυρίες και κύριοι συνάδελφοι, η πανδημία έχει αλλάξει τον κόσμο με τρόπους και σε έκταση που δεν μπορούμε να κατανοήσουμε ακόμη. Η καθημερινότητα, η οικονομία, η πολιτική και οι διεθνείς σχέσεις έχουν εισέλθει σε μία νέα εποχή. Τα πάντα αλλάζουν ριζικά, αφού σταθερές υποχωρούν και ισορροπίες επαναπροσδιορίζονται. Πρόνοια κάθε ορθής διακυβέρνησης, που σέβεται τους πολίτες που υπηρετεί, είναι να μειώσει την ανασφάλεια που εύλογα καταγράφεται στην κοινωνία και την οικονομία, εξαιτίας των πρωτόγνωρων καταστάσεων και, ταυτόχρονα, να απορροφήσει την κούραση και την αγωνία που, επίσης, εύλογα υπάρχει.

Υπό αυτές τις συνθήκες, η Κυβέρνηση της Νέας Δημοκρατίας, με Πρωθυπουργό τον Κυριάκο Μητσοτάκη, παίρνει αποφάσεις, οι οποίες αντιμετωπίζουν, πειστικά, τη νέα πραγματικότητα και καλύπτουν τις ανάγκες που διαμορφώνονται στην οικονομία και στην αγορά. Μέσα από το πλέγμα των στοχευμένων πολιτικών που εφαρμόζουμε, προσφέρουμε στην κοινωνία «πυξίδα» και οδικό χάρτη εξόδου από τη σημερινή πρωτόγνωρη κατάσταση.

Στο πρώτο κύμα της πανδημίας, είναι αλήθεια, ότι η Ελλάδα αναδείχθηκε, ως ένα από τα πλέον επιτυχημένα παραδείγματα ορθής διαχείρισης της κρίσης παγκοσμίως. Γίναμε ένα θετικό πρότυπο, όταν, την ίδια στιγμή, ορισμένα από τα ισχυρότερα κράτη της υφηλίου δεν επέδειξαν καλά συντονισμένη και έγκαιρη αντίδραση.

Στο δεύτερο κύμα, βοηθούμε τους συμπολίτες μας, τις επιχειρηματικές δυνάμεις και τις ευάλωτες κοινωνικές ομάδες να αξιολογήσουν τις επιλογές τους, προγραμματίζοντας καλύτερα τη ζωή τους. Να κατανοήσουν, ότι σε αυτή την πολυεπίπεδη δοκιμασία δεν είναι μόνοι και πως η Πολιτεία μεριμνά γι’ αυτούς, τους νοιάζεται, τους στηρίζει και βρίσκεται, διαρκώς, στο πλευρό τους.

Βρισκόμαστε, λοιπόν, στο σημείο υπέρβασης των δυνάμεών μας, λαμβάνοντας πρόσθετα μέτρα στήριξης της κοινωνίας και της οικονομίας, ώστε να αποφευχθούν τα «λουκέτα» στην αγορά και βεβαίως, οι απώλειες θέσεων εργασίας.

Προφανώς, οι δυνατότητές μας δεν είναι ανεξάντλητες. Όμως, δέσμευση της Κυβέρνησης είναι πως η πολιτική στήριξης θα συνεχιστεί μέχρι την τελική νίκη. Πέρα και πάνω από τους αριθμούς είναι οι άνθρωποι, πέρα και πάνω από τα γραφήματα και τους δείκτες, είναι η υπηρεσία προς τον συνάνθρωπο, γιατί οι αριθμοί δεν είναι τίποτα άλλο από μία μετάφραση της οικονομικής δραστηριότητας των συμπολιτών μας σε όλους τους τομείς. Ο κόπος, το άγχος, η συνολική τους προσπάθεια αποδίδεται στο κράτος και σήμερα εκείνο το κράτος τους το επιστρέφει με έναν άλλο τρόπο.

Η συγκυρία που διέρχεται η χώρα αγγίζει όλο το φάσμα της ζωής μας. Η Κυβέρνηση πήρε την αυτονόητη απόφαση να προστατεύσει τους πληττόμενους και να τονώσει το επιχειρηματικό πνεύμα, ενόψει της επανεκκίνησης της οικονομίας στη μετά κορονοϊό εποχή.

Το σχέδιο νόμου του Υπουργείου Οικονομικών, του οποίου έχω την τιμή να είμαι Εισηγητής της Πλειοψηφίας, είναι η ουσιαστική και έμπρακτη απόδειξη πως η Πολιτεία στέκεται στο ύψος των περιστάσεων.

Το Α΄ Μέρος του νομοσχεδίου, αφορά στις Γενικές Απογραφές που διενεργούνται κάθε δέκα χρόνια και φέτος συμπίπτουν με μία πολύ σημαντική επέτειο, με τη συμπλήρωση 200 χρόνων από την Επανάσταση του 1821 και την Εθνική μας Παλιγγενεσία. Μάλιστα, το 2021 αποτελεί ένα έτος γενικής απογραφής πληθυσμού για όλα τα κράτη-μέλη της Ευρωπαϊκής Ένωσης. Είναι, λοιπόν, μία χρυσή ευκαιρία να μετρηθούμε ξανά, όχι μόνο για στατιστικούς λόγους, αλλά για να συνειδητοποιήσουμε, κυρίως, ότι το δημογραφικό πρόβλημα αποτελεί μία ισχυρή «βόμβα» στα «θεμέλια» της χώρας.

Τα στοιχεία της Ελληνικής Στατιστικής Αρχής αποδεικνύουν πως το 2020, εκτός από χρονιά του κορονοϊού, είναι και η χρονιά που καταγράφηκε ρεκόρ θανάτων για τη χώρα μας την τελευταία εικοσαετία. Πρόκειται για μία, άκρως, αρνητική εξέλιξη, αρκεί να αναλογιστεί κανείς, πως το 2019, χρονολογία για την οποία έχουμε ολοκληρωμένα στοιχεία, οι γεννήσεις ανήλθαν σε 83.763 παιδιά, από τα οποία 42.945 αγόρια και 40.818 κορίτσια, μειωμένες, δηλαδή, κατά 3,1%, συγκριτικά με τον προηγούμενο χρόνο, το 2018, που οι γεννήσεις στην Ελλάδα ήταν 86.440 παιδιά. Αντίθετα, το 2019, οι θάνατοι κατέγραψαν αύξηση 3,9%, σε σχέση με το 2018, αφού ανήλθαν σε 124.965 άτομα, έναντι 120.296 άτομα το 2018. Είναι προφανές, λοιπόν, ότι για την αντιμετώπιση του δημογραφικού προβλήματος χρειάζονται ριζικές τομές και παρεμβάσεις.

 Σε ότι αφορά στη διαδικασία, η συλλογή των στοιχείων της απογραφής πληθυσμού και κατοικιών, θα πραγματοποιηθεί με ηλεκτρονική αυτοαπογραφή, μέσω της ενιαίας ψηφιακής πολιτικής, δηλαδή, της γνωστής πύλης «Gov.gr», με υπεύθυνο το Υπουργείο Ψηφιακής Πολιτικής.

Οι στόχοι της διαδικασίας, όπως διαβάσατε στις διατάξεις, είναι η καταμέτρηση του μόνιμου πληθυσμού της χώρας, η καταμέτρηση των δημοτών κάθε Δήμου και κάθε Δημοτικής Ενότητας, η συλλογή στοιχείων για τον αριθμό και τα χαρακτηριστικά των κατοικιών, η συλλογή στοιχείων για τον αριθμό και τη σύνθεση των νοικοκυριών και η συλλογή στοιχείων για τα δημογραφικά, κοινωνικά, εκπαιδευτικά και οικονομικά χαρακτηριστικά του μόνιμου πληθυσμού.

Παράλληλα, σε όλα τα κράτη-μέλη της Ευρωπαϊκής Ένωσης θα διενεργηθεί και η απογραφή της γεωργίας και κτηνοτροφίας. Μέσω αυτής, θα συλλεχθούν αντικειμενικές ποσοτικές πληροφορίες που αφορούν στη διάρθρωση του γεωργικού και κτηνοτροφικού τομέα, στα χαρακτηριστικά τους και την απασχόληση σε αυτές.

Το Β΄ Μέρος του νομοσχεδίου, περιλαμβάνει τις απαλλαγές, τις παρατάσεις και τις νέες ενισχύσεις για τις επιχειρήσεις που σημειώνουν απώλειες και χρέη λόγω, δυστυχώς, πανδημίας. Ενδεικτικά, αναφέρω, ότι στα άρθρα 26 και 27, προβλέπεται πλήρης απαλλαγή από την καταβολή ενοικίων για τους μήνες Ιανουάριο και Φεβρουάριο του 2021, για τις επιχειρήσεις που παραμένουν κλειστές με κρατική εντολή, ακόμη και αν λειτούργησαν πρόσφατα με τη μέθοδο του click away ή του take away. Σε αυτή την περίπτωση, ο ιδιοκτήτης ακινήτου θα λάβει το 80% της απώλειας, αν πρόκειται για ιδιώτη, για φυσικό πρόσωπο και το 60%, αν αφορά νομικό πρόσωπο. Η παραπάνω αποζημίωση θα είναι αφορολόγητη και ακατάσχετη, αφού δεν χαρακτηρίζεται ως εισόδημα. Αυτό σημαίνει, ότι δεν υπόκειται, ούτε σε φόρο εισοδήματος, ούτε σε εισφορά αλληλεγγύης.

Ιδιαίτερη μέριμνα υπάρχει και σε ότι αφορά στη διευκόλυνση πληρωμής αξιόγραφων, δηλαδή, επιταγών, συναλλαγματικών και γραμματίων σε διαταγή. Στη ρύθμιση για τα αξιόγραφα, εντάσσονται επιχειρήσεις που έχουν κλείσει με κρατική εντολή, εξαιτίας της πανδημίας και η δραστηριότητά τους εμπίπτει στους σχετικούς ΚΑΔ, επιχειρήσεις που έχουν πληγεί δραστικά από την πανδημία και η δραστηριότητά τους εμπίπτει στους ΚΑΔ που θα καθοριστούν και εμφανίζουν κύκλο εργασιών, μειωμένο, κατά 40% τους μήνες Οκτώβριο έως Δεκέμβριο του 2020, συγκριτικά με την αντίστοιχη περίοδο του προηγούμενου χρόνου. Επίσης, εντάσσονται νέες επιχειρήσεις που έχουν ιδρυθεί μετά την 1η Ιανουαρίου του 2021, με μοναδική προϋπόθεση να συμπεριλαμβάνονται στους πληττόμενους ΚΑΔ.

Επιπρόσθετα, με το άρθρο 29, υπάρχει πρόβλεψη για την ύπαρξη κρατικής ενίσχυσης των παγίων δαπανών των πληττόμενων επιχειρήσεων. Πρόκειται για μία πρωτοβουλία που σκοπό έχει να καλύψει τα ζητήματα που έχουν ανακύψει, εξαιτίας της έλλειψης ταμειακής ρευστότητας.

Σημειώνω, ότι χθες, όπως σχετικά εξήγησε ο αρμόδιος Υπουργός Οικονομικών, ο κ. Σταϊκούρας, η επιδότηση αυτή των παγίων δαπανών των επιχειρήσεων άρχεται από την 1η Μαρτίου του 2020. Από πέρσι, δηλαδή, όταν εμφανίστηκε η πανδημία.

Στη συγκεκριμένη περίπτωση, το Δημόσιο θα καλύπτει τα πάγια τρέχοντα έξοδα, δηλαδή, λογαριασμούς ύδρευσης, ηλεκτρισμού, θέρμανσης και άλλες δαπάνες με δικά του χρήματα. Αυτή η προσωρινή ενίσχυση θα είναι ακατάσχετη και αφορολόγητη, μιας και δεν θα συμψηφίζεται με οποιαδήποτε οφειλή. Η μορφή της ενίσχυσης, οι δικαιούχοι και ο προσδιορισμός των επιλέξιμων δαπανών, θα καθοριστούν με κοινή απόφαση των Υπουργών Οικονομικών και Εργασίας, μετά από σχετική εισήγηση του Διοικητή της Ανεξάρτητης Αρχής Δημοσίων Εσόδων.

Στο άρθρο 30, προβλέπεται η κρατική οικονομική ενίσχυση του βασικού αερομεταφορέα της χώρας, αφού με τη μορφή άμεσης επιχορήγησης αποκαθίσταται ένα μέρος της τεράστιας οικονομικής ζημίας που υπέστη η εταιρεία «Αεροπορία Αιγαίου Α.Ε.», βοηθώντας την με αυτόν τον τρόπο, αφενός, να κρατήσει τα «φτερά» της ανοιχτά και αφετέρου, να διασφαλιστούν οι χιλιάδες υφιστάμενες θέσεις εργασίας.

Η ενίσχυση θα γίνει εφάπαξ και σε αντάλλαγμα η εταιρεία δεσμεύεται να προβεί σε αύξηση μετοχικού κεφαλαίου, τουλάχιστον, 60 εκατομμυρίων ευρώ και να χορηγεί στο ελληνικό δημόσιο, χωρίς επιβάρυνση, παραστατικά τίτλων, δικαιωμάτων κτήσης κοινών μετοχών εκδόσεις της εταιρείας, που αντιπροσωπεύουν δικαίωμα απόκτησης ποσοστού 11,5% του μετοχικού κεφαλαίου, όπως αυτό θα διαμορφωθεί μετά την ορισθείσα αύξηση.

Επισημαίνω, ότι η πλειονότητα των ευρωπαϊκών χωρών έχει, ήδη, προχωρήσει σε σχετικές ρυθμίσεις παροχής κρατικής ενίσχυσης στους βασικούς αερομεταφορείς, όπως, για παράδειγμα, το ίδιο συνέβη στη Γαλλία, τη Ρουμανία, την Ιταλία, την Αυστρία, την Κύπρο, τη Γερμανία, τη Φιλανδία και τη Σουηδία.

Στο Γ΄ και τελευταίο Μέρος του σχεδίου νόμου, εισάγονται ρυθμίσεις δημοσιονομικού και φορολογικού χαρακτήρα, που συνοψίζονται στις εξής. Ρυθμίσεις για τις δαπάνες μετακινήσεων στελεχών των Ενόπλων Δυνάμεων και των Σωμάτων Ασφαλείας, απαλλαγή από την Ειδική Εισφορά Αλληλεγγύης του άρθρου 43ατου Κώδικα Φορολογίας Εισοδήματος των εισοδημάτων που αποκτώνται από αγροτικές ενισχύσεις και επιδοτήσεις για το φορολογικό έτος 2021, που, όμως, ανάγονται στο φορολογικό έτος 2020, παράταση προθεσμιών είσπραξης Ειδικού Φόρου Κατανάλωσης, Φόρου Προστιθέμενης Αξίας και λοιπών επιβαρύνσεων αλκοολούχων ποτών.

Επίσης, προβλέπεται μείωση του συντελεστή ΦΠΑ στο 13% για τα εισιτήρια των ζωολογικών κήπων, ρυθμίσεις για την υποβολή δηλώσεων από φορολογικούς κατοίκους του εξωτερικού για το φορολογικό έτος 2019, τη στελέχωση υπηρεσιών της ΑΑΔΕ, λόγω της αποχώρησης του Ηνωμένου Βασιλείου από την Ευρωπαϊκή Ένωση, την παραχώρηση ακινήτων στο Σωματείο Νέος Γυμναστικός Σύλλογος Θεσσαλονίκης – «Ηρακλής 1908» διάδοχος του ιστορικού Γυμναστικού Συλλόγου «Ηρακλής» και τέλος, τη διαδικασία ένταξης και χρηματοδότησης από το Πρόγραμμα Δημοσίων Επενδύσεων, έργων χρηματοδοτούμενων από το Ταμείο Ανάκαμψης και Ανθεκτικότητας της Ευρωπαϊκής Ένωσης.

Κλείνοντας και συνοψίζοντας, το σχέδιο νόμου που συζητούμε, αγαπητοί συνάδελφοι, αντιμετωπίζει την υγειονομική κρίση και τις επιπτώσεις της στον βέλτιστο δυνατό βαθμό, με ταχύτητα και αποτελεσματικότητα, όπως έχει αναγνωριστεί διεθνώς, με σύνεση και μεθοδικότητα, με ρεαλισμό και υπευθυνότητα, χωρίς να κρύβουμε τα προβλήματα «κάτω από το χαλί», στηρίζουμε τα νοικοκυριά, τονώνουμε την επιχειρηματικότητα, κρατούμε όρθια την απασχόληση και, βεβαίως, διαφυλάττουμε την κοινωνική συνοχή.

Το σχέδιο μας περιλαμβάνει μέτρα, συνολικού ύψους 24 δισεκατομμυρίων για το 2020, δαπάνες που, ήδη, έχουν πραγματοποιηθεί και επιπλέον 7,5 δισεκατομμύρια για τους τρεις πρώτους μήνες, ποσό που, βεβαίως, θα αυξηθεί γιατί, όπως ανακοίνωσε χθες ο Υπουργός Εθνικής Οικονομίας, ο κ. Σταϊκούρας, προβλέπεται, δυστυχώς, να κρατήσει περισσότερο η πανδημία, οπότε θα υπάρξει και ανάλογη ενίσχυση του ποσού αυτού.

 Είναι ένα σχέδιο που απαντά, αποφασιστικά, στις προκλήσεις του σήμερα και φροντίζει να κλείνει, εγκαίρως, τα ζητήματα του αύριο, ώστε το 2021 η Ελλάδα να αφήσει πίσω της τον κορονοϊό και τα προβλήματα που αυτός έχει δημιουργήσει στην κοινωνία και στην οικονομία γενικότερα και να προχωρήσει μπροστά, με αποφασιστικότητα και αυτοπεποίθηση. Διασφαλίζοντας ένα μέλλον ευημερίας και ανάπτυξης για τις επόμενες γενιές, βάζουμε τις βάσεις για τη νέα πορεία της Πατρίδας μας, για την επόμενη μέρα, για την μετά κορονοϊό εποχή.

Σας ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει η Εισηγήτρια της Μειοψηφίας, κ. Παπανάτσιου.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Ευχαριστώ, κύριε Πρόεδρε.

Τις προηγούμενες μέρες συζητήσαμε, διεξοδικά, το παρόν νομοσχέδιο. Αναφέραμε συγκεκριμένα κενά και περιμένουμε, αντίστοιχα, τις εξηγήσεις των αρμοδίων Υπουργών.

Το νομοσχέδιο έρχεται σε μία περίοδο που αναβιώνουν τα τοπικά περιοριστικά μέτρα και χωρίζουν τη χώρα σε επιμέρους ζώνες. Πρέπει να σημειώσουμε, ότι το κλίμα στην αγορά και την κοινωνία, κάθε άλλο παρά θετικό είναι. Υπάρχει φόβος, υπάρχει ανασφάλεια και, δυστυχώς, οι προβλέψεις για το άμεσο μέλλον είναι δυσοίωνες. Αυτό δεν είναι καταστροφολογία, μακριά από εμάς τέτοιες προσπάθειες. Είναι η αποτύπωση της κατάστασης που διαμορφώνεται, τόσο από εξωγενείς παράγοντες, όσο και από τις πολιτικές της Κυβέρνησης.

Δυστυχώς, είναι μία πραγματικότητα που βασίζεται στα αποτελέσματα των οικονομικών και κοινωνικών δεικτών. Στην πιο πρόσφατη έρευνα του ΙΝΕ της ΓΣΕΕ, αποτυπώνεται, με ξεκάθαρο τρόπο, η ένταση του κλίματος της οικονομικής και εργασιακής ανασφάλειας. Αποτυπώνεται, επίσης και ο αυξανόμενος προβληματισμός των εργαζομένων για τις αλλαγές που φέρνει η περίοδος της πανδημίας, σε σχέση με τις αμοιβές και τα εργασιακά δικαιώματά τους.

Σύμφωνα με τα ευρήματα της έρευνας, απώλεια εισοδήματος, πάνω από 31%, δηλώνει το 22% των ερωτηθέντων, ενώ το 14% δηλώνει απώλεια εισοδήματος από 21% ως 30%. Επίσης, το 13% δηλώνει απώλεια από 11% ως 20%, ενώ, σχεδόν, έξι στους δέκα εργαζόμενους, δηλαδή, το 58%, δηλώνουν απαισιόδοξοι για την εξέλιξη των αμοιβών τους για το επόμενο εξάμηνο.

Αντίστοιχα, επίσης, η έρευνα της ΓΣΕΒΕΕ, που ακούσαμε και στη χθεσινή συζήτηση, από τον Πρόεδρό της, καταγράφει πως το εισόδημα των νοικοκυριών, που στηρίζονται στα έσοδα από επιχειρηματική δραστηριότητα, μειώθηκε το 2020, μεσοσταθμικά, κατά 27,2%.

Ένα πολύ σημαντικό δείγμα της έρευνας έχει να κάνει με τη διεύρυνση των ανισοτήτων, μεταξύ των νοικοκυριών. Η έρευνα διαπιστώνει πως μειώθηκαν τα νοικοκυριά που ανήκουν στις μεσαίες εισοδηματικά κατηγορίες. Για παράδειγμα, η εισοδηματική κατηγορία από 18.001 - 25.000 ευρώ, υποχώρησε κατά πέντε μονάδες, δηλαδή, στο 16% το 2020 από το 20,9% το 2019. Παράλληλα, αυξήθηκαν τα νοικοκυριά με ετήσιο εισόδημα έως 5.000, σε 6% το 2020, από 4,6% το 2019.

Αξιοσημείωτο είναι και το στοιχείο της έρευνας που δείχνει διόγκωση των οφειλών των νοικοκυριών προς το Δημόσιο, κατά επτά ποσοστιαίες μονάδες, με παράλληλη αύξηση ως προς τη δυσκολία καταβολής αυτών των υποχρεώσεων κατά το 2021.

Τέλος, ένα στα δύο νοικοκυριά, το 52,8%, αξιολογεί ως ανεπαρκή ή μάλλον ανεπαρκή τα μέτρα στήριξης της οικονομίας που έχει λάβει η Κυβέρνηση.

Αγαπητοί συνάδελφοι της Κυβέρνησης, η αποτελεσματικότητα της Κυβέρνησης, όμως, δεν κρίνεται από έρευνες και μελέτες. Κρίνεται από την κατάσταση και την καθημερινότητα των πολιτών. Δυστυχώς, η καθημερινότητα είναι, εξίσου, δύσκολη με αυτή που περιγράφεται, ενδεικτικά, στις προαναφερθείσες μελέτες. Θα πρέπει να σταματήσετε να θεωρείτε, πως όλα βαίνουν καλώς, γιατί αν δεν κοιτάς εκεί που θέλεις να πας, θα πας εκεί που κοιτάς.

Σχετικά με το νομοσχέδιο. Στο Α΄ Μέρος του νομοσχεδίου δεν υπάρχει κάποια διαφωνία, καθώς πρόκειται για μία τυπική κύρωση, ώστε να προχωρήσει το επόμενο διάστημα η απογραφή του πληθυσμού.

Στη συνέχεια, σας αναφέραμε τα προβλήματα που έχουν δημιουργηθεί με τα μισθώματα. Έχετε καθυστερήσει πληρωμές, ενώ, επιπρόσθετα, σας πήρε αρκετό καιρό, για να καταλάβετε, ότι χρειάζονται απευθείας ενισχύσεις. Χρειάζεται ιδιαίτερη προσοχή στο θέμα των νομικών προσώπων, για να μην οδηγηθούμε σε υπερεκμετάλλευση της διάταξης. Στόχος πρέπει να είναι να ενισχυθούν όσοι και όσες τα χρειάζονται πραγματικά.

 Τέλος, όπως σας είπα και στην πρώτη συνεδρίαση της Επιτροπής, για να μην αφήνουμε και κάτι αναπάντητο, πρέπει να σημειώσουμε, πως όταν εμείς μιλούσαμε για άμεση ρευστότητα, το λέγαμε με έναν διπλό στόχο. Πρώτα και κύρια, να καλυφθούν οι τρέχουσες ανάγκες των πολιτών και των επιχειρήσεων και δεύτερον, για να μην μείνουν εκτεθειμένοι οι επαγγελματίες και τα νοικοκυριά και να αποφύγουμε τη συσσώρευση υπέρογκων χρεών.

Επιπρόσθετα, είχαμε συμπεριλάβει την επιδότηση ενοικίου, τον προηγούμενο Σεπτέμβρη, στη ΔΕΘ.

Σε ότι αφορά στο πρόγραμμα της επιδότησης παγίων, νομίζω έχουμε αναφερθεί με μεγάλη έκταση. Πρέπει να ξεκαθαρίσετε τις προθέσεις, αντί να παραπέμπετε όλο το πλαίσιο σε κοινές υπουργικές αποφάσεις. Πρέπει ο επαγγελματικός κόσμος να ξέρει, ακριβώς, τον σχεδιασμό σας, για να μην έχουμε τις εξελίξεις που υπήρξαν στην επιστρεπτέα. Επίσης, πρέπει να προχωρήσετε, εκμεταλλευόμενοι όλες τις δυνατότητες του ευρωπαϊκού πλαισίου, για να μην δημιουργήσετε νέα χρέη στους επαγγελματίες.

Σχετικά με τη διάταξη για την κρατική ενίσχυση της AEGEAN. Σας κατέθεσα χθες όλη την ανακοίνωση του ΣΥΡΙΖΑ, για να μην αφήνουμε εντυπώσεις να αιωρούνται. Πρέπει να διασφαλιστεί αρχικά το δημόσιο συμφέρον και επιβάλλεται να προστατεύσετε τους εργαζόμενους της επιχείρησης. Εφόσον προχωράτε σε μία τέτοια ενίσχυση, χωρίς κανένα τέτοιον όρο, δεν θεωρούμε ότι είναι συμφέρουσα επιλογή για το Δημόσιο και για τους εργαζόμενους.

Σας εξήγησα, επίσης, και τα προβλήματα που έχουν προκύψει από τον ετεροχρονισμό της καταβολής των αγροτικών επιδοτήσεων. Εδώ θα πρέπει να λύσετε το πρόβλημα που εσείς δημιουργήσατε. Δε θα υπήρχε αυτή η συζήτηση, αν είχατε διατηρήσει τις πληρωμές των επιδοτήσεων, όπως σας τις παραδώσαμε.

Επιπρόσθετα, σχετικά με τη διάταξη για τις ειδικές εκκαθαρίσεις σας, σας ζητήσαμε να την τροποποιήσετε, ώστε να υπάρχει πρόβλεψη για τις ανακοπές των πινάκων κατάταξης, που έχουν, ήδη, δημοσιευθεί, χωρίς να λαμβάνουν υπόψη τις εν λόγω δαπάνες για τις εργατικές αποζημιώσεις. Αν δεν το κάνετε, θα δημιουργηθούν δύο ταχυτήτων διαδικασίες και αυτό είναι προβληματικό.

Θα ήθελα να αναφερθώ και στη διάταξη για τις μετατάξεις της ΑΑΔΕ, προσπερνώντας το γεγονός, ότι οι μετατάξεις θα γίνονται, χωρίς να λαμβάνεται υπόψη το αρμόδιο υπηρεσιακό συμβούλιο του φορέα προέλευσης. Θα ήθελα να λάβετε υπόψη το θέμα των δεκατριών υπαλλήλων της ΑΑΔΕ, κύριε Υπουργέ, που βρίσκονται σε μία διαμάχη με το Δημόσιο. Ίσως, μπορείτε να διευθετήσουμε το θέμα, με γνώμονα την ενίσχυση της υπηρεσίας, όπως λέτε και εσείς, ενόψει του BREXIT. Είναι έμπειροι υπάλληλοι και, ήδη, υπηρετούν στη διοίκηση.

Τέλος, υπάρχουν ερωτηματικά που δεν απαντήθηκαν, σχετικά με τα έργα που θα ενταχθούν στο Πρόγραμμα Δημοσίων Επενδύσεων. Η διάταξη δεν προσδιορίζει τη διαδικασία. Παράλληλα, πρέπει να μας ενημερώσετε ποια έργα θα ενταχθούν. Για να έρχεται μία τέτοια διάταξη, λογικά γνωρίζετε και ποια έργα είναι «ώριμα» να ενταχθούν στο πλαίσιο. Πρέπει, όμως, να μας περιγράψετε, ακριβώς, τη διαδικασία. Τι γίνεται στις περιπτώσεις που έργα θα ενταχθούν τώρα, αλλά στην πορεία της υλοποίησης των αξόνων του Ταμείου δεν θα πληρούν τις προϋποθέσεις;

Έχετε, ήδη, βγει εκτός προγραμματισμού με το Ταμείο. Είχατε βασίσει μεγάλο μέρος της οικονομικής ανάπτυξης σε πόρους του Ταμείου. Σας είχαμε πει, πως οι προβλέψεις σας είναι έωλες και βασίζονται σε μη ρεαλιστικά σενάρια. Έχετε προετοιμαστεί για το σενάριο που δείχνει, ότι οι χρηματοδοτήσεις θα καθυστερήσουν;

 Κλείνοντας, το νομοσχέδιο έχει αρκετά κενά σε πολύ σημαντικές διατάξεις. Τα επισημάναμε και περιμένουμε να τα συζητήσουμε και στην Ολομέλεια.

Αγαπητοί συνάδελφοι και συναδέλφισσες, η κατάσταση στην πραγματική οικονομία και στην κοινωνία είναι δύσκολη. Θα πρέπει να σταματήσετε να θεωρείτε πως έχετε τη μοναδική αλήθεια. Ακούστε τους φορείς, μην τους καλείτε να δώσουν τα «κλειδιά» σε εσάς, αυτά που θέλουν να καταθέσουν στην Κυβέρνηση. Ακούστε την Αντιπολίτευση και σχεδιάστε σοβαρά τη στήριξη της κοινωνίας.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο κ. Σκανδαλίδης, έχει τον λόγο.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Το πρώτο σχόλιο που θέλω να κάνω, έχει σχέση με το ευρύτερο κλίμα που διαμορφώνεται στην κοινωνία σήμερα, με την εξέλιξη της πανδημίας. Βλέπουμε μία κοινωνία φοβισμένη, ανασφαλή, παρατημένη, να περιμένει το τρίτο κύμα της πανδημίας και από την άλλη πλευρά, να κλείνει τις τηλεοράσεις, γιατί κάθε φορά που τις ανοίγει, ακούει τους λοιμωξιολόγος, τον καθένα να λέει και να περιγράφει με τα δικά του «χρώματα» την κατάσταση, εντείνοντας την ανασφάλεια, αλλά και την πολυγλωσσία της Κυβέρνησης, καθώς οι Υπουργοί της, συχνά, λένε πράγματα που την επόμενη μέρα τα διαψεύδουν.

Εγώ θέλω να κάνω μία έκκληση στην Κυβέρνηση. Είναι η ώρα να πάρει μία πρωτοβουλία και να συζητήσει στα σοβαρά, όχι μόνο σε επίπεδο προ ημερησίας διάταξης, που, συνήθως, γίνονται διαξιφισμοί του Πρωθυπουργού με τον Αρχηγό της Αξιωματικής Αντιπολίτευσης, αλλά να συγκροτήσει ένα εθνικό μέτωπο αντιμετώπισης, έτσι ώστε να υπάρξει η συνεννόηση που θα δώσει την ελπίδα στον κόσμο, ότι έχει μία ελπίδα να ξεπεράσει αυτή τη δοκιμασία, όσο γίνεται γρηγορότερα και πιο αποτελεσματικά. Κάνω έκκληση στην Κυβέρνηση, να πάρει αυτή την πρωτοβουλία. Αυτό είναι το πρώτο σχόλιό μου.

Δεύτερον, θέλω να επιμείνω στις κοινοβουλευτικές διαδικασίες, κύριε Πρόεδρε. Εγώ δεν θα σταματήσω να θέτω συνέχεια το θέμα αυτό, γιατί πιστεύω, ότι είναι προσφορά στη Δημοκρατία. Τι νόημα έχει η β΄ ανάγνωση ενός νομοσχεδίου; Το νόημά του είναι ότι η Κυβέρνηση, ακούγοντας τη συζήτηση, επί της αρχής και επί των άρθρων, έρχεται και φέρνει τις βελτιώσεις, τις αλλαγές, τις διευκρινίσεις και όλα όσα αποκόμισε από τη συζήτηση, για να μπορούν τα Κόμματα που διατυπώνουν επιφυλάξεις ή διατυπώνουν μία θέση, να τοποθετηθούν, επί του συγκεκριμένου και να βοηθήσουν να ολοκληρωθεί μία διαδικασία θετικά, ώστε να γίνει, όσο γίνεται καλύτερο ένα νομοσχέδιο, ανεξάρτητα αν συμφωνεί ή διαφωνεί κανείς με την επί της αρχής του ψήφιση.

Τι βελτιώσεις φέρνετε, κύριε Υπουργέ; Τι αλλαγές υπάρχουν στο νομοσχέδιο από τις δύο μέρες συζήτησης; Δεν έχει νόημα η β΄ ανάγνωση. Να ξαναβγάλω, δηλαδή, έναν λόγο για τις παρατηρήσεις μου; Τις ξέρετε, τις έχετε ακούσει χθες, ενώ τη θέση μου, επί της αρχής, του σχεδίου νόμου, την ακούστε προχθές. Άρα, δεν έχει κανέναν λόγο αυτή η συζήτηση.

Το λέω, κύριε Πρόεδρε, γιατί, για παράδειγμα, ένα από τα κορυφαία ζητήματα του νομοσχεδίου είναι το θέμα της AEGEAN. Χθες σας παρακάλεσα για κάτι. Να μας φέρετε, όχι τη συμφωνία, αλλά τις ρήτρες και τις διατάξεις που χρηματοδότησε τη LUFTHANSA η Γερμανία, το γερμανικό κράτος. Να δούμε με ποιες προϋποθέσεις τη χρηματοδότησε, για να μπορούμε να συγκρίνουμε και να βελτιώσουμε, αν θέλετε, τη θέση της Κυβέρνησης. Εμείς είμαστε υπέρ του να ενισχυθεί ο αερομεταφορέας που έχει μία εθνική θέση, αυτή τη στιγμή.

Να μας δώσετε, όμως, την ευκαιρία να συζητήσουμε, για να μας πείσετε, ότι οι όροι είναι συμφέροντες για το ελληνικό δημόσιο και ότι διασφαλίζονται, απολύτως, τα συμφέροντά του.

Και τι ζητήσαμε; Φέρτε μας ένα παράδειγμα, πως η Γερμανία χρηματοδότησε τη δική της εταιρεία, για να δούμε, να συγκρίνουμε, να μπορούμε να αποφασίσουμε. Δεν το φέρατε ούτε αυτό. Είναι πολύ εύκολο αυτό. Είναι γραμμένο, δημοσιευμένο, το βρίσκετε σε πέντε λεπτά, ανοίγοντας ένα κομπιούτερ. Ούτε αυτό το κάνατε.

Αυτό είναι υποβάθμιση των κοινοβουλευτικών διαδικασιών, κύριε Πρόεδρε. Η β΄ ανάγνωση αυτό το νόημα έχει και δυστυχώς, δεν μας βοηθάτε να στηρίξουμε τις θετικές προτάσεις που γίνονται.

Τι να πω; Να επαναλάβω ξανά τη χθεσινή μου ομιλία; Δεν έχει νόημα. Τα είπα χθες, τα άκουσε ο κ. Υπουργός και τα σημείωσε.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Κι’ εμείς ευχαριστούμε.

Κυρίες και κύριοι συνάδελφοι, ο κ. Σκανδαλίδης μίλησε λιγότερο από το 50% του χρόνου του. Θα παρακαλέσω, λοιπόν, το Σώμα, να δώσουμε τον λόγο στον κ. Κατρίνη να τοποθετηθεί, γιατί πρέπει να κατέβει και στην Ολομέλεια.

Ο κ. Κατρίνης, έχει τον λόγο.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε.

Αν και κάλυψε το Κίνημα Αλλαγής στις δύο προηγούμενες συνεδριάσεις, ο Κώστας Σκανδαλίδης, θέλω, μιας και διάβασα τα Πρακτικά των δύο προηγούμενων συνεδριάσεων, να επαναφέρω το ζήτημα για τη συζήτηση του θέματος για την πρόταση που έχει κάνει το Κίνημα Αλλαγής για τα «κόκκινα» δάνεια, γιατί δεν κατέστη σαφές και ευκρινές στον Υπουργό. Να συζητηθεί, δηλαδή, το γενικότερο ζήτημα, γιατί το Κίνημα Αλλαγής επιμένει σε αυτό.

Υπάρχει δέσμευση, κατ’ αρχάς, του Υφυπουργού, του κ. Ζαββού, ότι σε τακτά διαστήματα θα ενημερώνεται η Αντιπροσωπεία για την πορεία τιτλοποιήσεων του «Ηρακλή». Δεν έχει γίνει καμία συνεδρίαση έναν χρόνο και παραπάνω.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Θα σας απαντήσω, επ’ αυτού, κύριε Κατρίνη. Έχω συνεννοηθεί με το Υπουργείο Οικονομικών.

**ΜΙΧΑΗΛ ΚΑΤΡΙΝΗΣ:** Επειδή πήρα τη στιχομυθία του κ. Σταϊκούρα με τον Κώστα Σκανδαλίδη.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς. Ολοκληρώστε και θα σας απαντήσω.

**ΜΙΧΑΗΛ ΚΑΤΡΙΝΗΣ:** Δεύτερον, υπάρχει πρόταση κατατεθειμένη από τον Διοικητή της Τράπεζας της Ελλάδος για bad bank. Δεν την έκανε κάποιο fund ή κάποιος φορέας άσχετος.

Τρίτον, υπάρχει και η Ενδιάμεση Έκθεση της Τράπεζας της Ελλάδος, που την έχει διαβάσει ο κ. Βεσυρόπουλος, είμαι σίγουρος, που στον τομέα του ιδιωτικού χρέους έχει τέτοια στοιχεία που, ουσιαστικά, «χτυπάει το καμπανάκι» και λέει στην πολιτική ηγεσία «πάρτε θέση και συγκεκριμένες αποφάσεις». Δεν μπορεί η Βουλή, σε αυτό να στέκεται και να παρακολουθεί. Αυτή ήταν η έννοια της πρότασής μας, κύριε Πρόεδρε και αν θέλετε να μου απαντήσετε σε αυτό.

Σε ότι αφορά στα άρθρα 26 και 27, για τα μισθώματα. Οι ευεργετικές διατάξεις είναι θετικές. Βέβαια, στο Συνέδριο της ΠΟΜΙΔΑ, ο κ. Σταϊκούρας, προχθές, επέμεινε στο ότι θα προχωρήσει σε εναρμόνιση αντικειμενικών και εμπορικών αξιών. Το ξέρει ο κ. Βεσυρόπουλος το θέμα. Τι σημαίνει αυτό, για τους τηλεθεατές που μας παρακολουθούν;

 Επιπλέον, 3.300 περιοχές θα μπουν στο σύστημα αξιών. Το συμφώνησε η κυρία Παπανάτσιου και ο κ. Βεσυρόπουλος με τον κ. Σταϊκούρα θα το υλοποιήσουν. Άρα, 3.300 περιοχές στη χώρα θα μπουν στο σύστημα. Αυτό συμπαρασύρει δεκαέξι, επιπλέον, φόρους, ενώ υπάρχει και η παράταση για τα αδήλωτα τετραγωνικά.

Απορώ, λοιπόν, κύριε Πρόεδρε, μετά από όλα αυτά, πώς επιμένει η Κυβέρνηση, ότι το 2021 θα εισπράξει 8 εκατομμύρια ευρώ λιγότερα από φόρους ακίνητης περιουσίας; Μετά απ’ όλα αυτά;

 Είναι και δύσκολη η εξίσωση, κύριε Πρόεδρε. Ξέρετε γιατί; Γιατί το 2020 είχαμε υστέρηση φορολογικών εσόδων 9 δις και συνολική υστέρηση εσόδων 14 δις. Για τα έσοδα διμήνου, που υπέγραψαν ο κ. Σταϊκούρας και ο κ. Βεσυρόπουλος, 9,35 δις για Γενάρη και Φλεβάρη, είμαι περίεργος να μας πει ποια είναι η πορεία της εκτέλεσής τους. Αν και, βέβαια, όλοι λένε, ότι φέτος θα δηλωθούν τα χαμηλότερα έσοδα από το 2002 και η Κυβέρνηση ευελπιστεί να πάρει 9,35 δις τον Γενάρη και τον Φλεβάρη του 2021. Περιμένω ενημέρωση.

Επιπλέον, το 2021 θα έχουμε κατακόρυφη αύξηση φορολογουμένων που θα δικαιούνται επιστροφή φόρου, αύξηση του αριθμού των δικαιούχων κοινωνικών επιδομάτων και καταβολή υψηλότερων επιδομάτων στους σημερινούς δικαιούχους, όπως για παράδειγμα, το επίδομα τέκνων. Ας με διαψεύσει ο κ. Υφυπουργός, αν κάποιο από αυτά που λέω δεν ισχύει.

Τι θα κάνετε, κύριοι της Κυβέρνησης, με τα τεκμήρια διαβίωσης, γιατί τα περιουσιακά στοιχεία είναι αμετάβλητα, αλλά τα εισοδήματα μειώνονται. Αυτό σημαίνει, ότι περισσότεροι φορολογούμενοι θα φορολογηθούν με τεκμήρια διαβίωσης. Έχει σε αυτό να απαντήσει η Κυβέρνηση κάτι συγκεκριμένο; Συζητάμε για νομοσχέδιο του Υπουργείου Οικονομικών που έχει και φορολογικά μέτρα.

Στο άρθρο 40, θεωρώ, ότι είναι σωστή η διάταξη. Όμως, για να είναι άρτια και να μην αισθανθεί κανένας ότι αδικείται, θα πρέπει, εφόσον έχουν συνταχθεί πίνακες κατάταξης που δεν έχουν καταστεί αμετάκλητοι και αντιβαίνουν τις διατάξεις του άρθρου 40 που συζητάμε σήμερα, να ακυρωθούν. Θα πρέπει όλοι, εφόσον δεν έχουμε αμετάκλητους πίνακες κατάταξης, να είναι με βάση το άρθρο 40.

Πάμε, τώρα, στην τελευταία παρατήρηση, στο άρθρο 29, για την ενίσχυση των επιχειρήσεων. Τα υπόλοιπα θα τα πούμε στην Ολομέλεια, καθώς για την επιστρεπτέα έχω να πω πάρα πολλά. Είπε ο Υπουργός και διαβάζω, όπως το είπε στα Πρακτικά. «Κάποιες επιχειρήσεις έχουν πάρει 800.000 ή 1 εκατομμύριο με επιστρεπτέες και δεν μπορούν να βοηθηθούν περισσότερο. Τώρα μπορούμε να ενισχύσουμε περισσότερο αυτές τις μικρομεσαίες επιχειρήσεις», λέει ο κ. Σταϊκούρας, ο Υπουργός Οικονομικών. Δηλαδή, 3 εκατομμύρια ευρώ ήταν το ανώτατο όριο και με την πρόσφατη απόφαση της Ευρωπαϊκής Επιτροπής, αυτό το όριο πάει στα 10 εκατομμύρια.

Αυτό τι σημαίνει, κύριε Πρόεδρε; Ότι οι επιχειρήσεις που έχουν ενισχυθεί με το ανώτατο όριο, μπορούν να ενισχυθούν ακόμη περισσότερο. Είναι τυχαίο, άραγε, ότι ο ΣΕΒ, στη χθεσινή ακρόαση φορέων, ζήτησε, μετ’ επιτάσεως, να εφαρμοστεί άμεσα το αναθεωρημένο όριο των ενισχύσεων; Δεν είναι τυχαίο. Όλοι καταλαβαίνουμε για ποιον λόγο.

 Εσείς, όμως, την ίδια στιγμή, -δεν το λέω σε σας, κύριε Πρόεδρε, απευθύνομαι στην Κυβέρνηση, απλώς, τεχνικά, δεν μπορώ να το κάνω- «καλλιεργείτε» προσδοκίες για επιδοτήσεις και λεφτά που θα δοθούν, τα οποία, συνολικά, δεν θα ξεπεράσουν τα 400 με 500 εκατομμύρια. Αυτό που λέμε μη καλυπτόμενες πάγιες δαπάνες, συνολικά είναι 400 με 500 εκατομμύρια, την ίδια στιγμή, που η Κυβέρνηση δεν έχει ξεκαθαρίσει, αν τα 500 αυτά εκατομμύρια θα τα μοιράσει σε 5 και 10 εκατομμύρια στις μεγάλες επιχειρήσεις ή αν θα πάρει την απόφαση, όπως σωστά έκανε στην επιστρεπτέα 5, να επιβάλει πλαφόν.

Τι σημαίνει αυτό, κύριε Πρόεδρε; Σημαίνει ότι δεν μπορεί αυτά τα 500 εκατομμύρια, σε μία αγορά που «στενάζει» και σε επιχειρήσεις που έμειναν εκτός ρευστότητας, γιατί με βάση τα κριτήρια της Κυβέρνησης, πήγαν καλύτερα σε σχέση με πέρυσι, να πάνε σε «τάλιρα» ή «δεκάρικα» εκατομμυρίων σε μεγάλες επιχειρήσεις και να μείνουν τα «ψίχουλα» στις μικρές επιχειρήσεις.

Είναι πολιτική απόφαση της Κυβέρνησης που θα κατανείμει αυτά τα χρήματα. Και ξέρετε, γιατί το λέω; Πρέπει, κάποια στιγμή, το είπαμε και στη συζήτηση της Επίκαιρης Επερώτησης στον Υπουργό και δεν πήραμε απάντηση, να ενημερωθεί ο ελληνικός λαός ποια είναι τα ΑΦΜ και οι επιχειρήσεις που έχουν πάρει, ΤΕΠΙΧ Ι α΄ φάση, ΤΕΠΙΧ ΙΙ α΄ φάση, Ταμείο Εγγυοδοσίας α΄ φάση, Ταμείο Εγγυοδοσίας β΄ φάση και τις πέντε φάσεις της επιστρεπτέας. Έχουν φτάσει τις 800 χιλιάδες ευρώ, πιθανόν, ενώ τώρα έχουν τη δυνατότητα να πάρουν ακόμη περισσότερα, την ίδια στιγμή, που χιλιάδες επιχειρήσεις «συνωστίζονται», για να πάρουν 1.000, 2.000 ή 4.000 ευρώ.

Τέλος, για την AEGEAN, προσυπογράφω τις επιφυλάξεις, σε ότι αφορά στον τρόπο, με τον οποίο επιλέγει η Κυβέρνηση να ενημερώσει την Αντιπροσωπεία για τους όρους συμφωνίας. Θέλω να πω πάλι, κύριε Πρόεδρε, το είχα πει και στο νομοσχέδιο του Υπουργείου Υποδομών, ότι κάποια στιγμή η Κυβέρνηση, εφόσον, ορθώς, θέλει να υπάρχουν αεροπορικές εταιρείες που εξυπηρετούν διεθνικά συμφέροντα, ότι αυτό δεν είναι υπόθεση μόνο μιας εταιρείας. Θα πρέπει να μας απαντήσει, γιατί, φέρ’ ειπείν, στα «εργαλεία» ρευστότητας, ενώ προκρίθηκε η συγκεκριμένη εταιρεία, οι άλλες δύο εταιρείες, η SKY Express και η Ellinair, που υπέβαλαν αίτημα δανειοδότησης, μέσω της Αναπτυξιακής Τράπεζας, δεν εγκρίθηκε. Αυτό συνιστά -νομίζω- ευθεία παρέμβαση της Αναπτυξιακής Τράπεζας στον ελεύθερο ανταγωνισμό. Ορθώς, η Κυβέρνηση θέλει να στηρίξει τις αεροπορικές εταιρείες και για λόγους εθνικούς και για λόγους τουριστικούς. Έχουμε, βέβαια, επιφυλάξεις, σε σχέση με τη διαδικασία, αλλά αυτό δεν μπορεί να είναι μόνο για μία εταιρεία. Πρέπει να αφορά όλες τις εταιρείες που κάνουν την ίδια δουλειά στη χώρα και διεκδικούν την ισότητα απέναντι στην πρόσβαση στη ρευστότητα.

Σε όλα αυτά θα πρέπει να απαντήσει συνολικά η Κυβέρνηση.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ευχαριστούμε πάρα πολύ, κύριε Κατρίνη.

Να πω δύο πράγματα. Πρώτον, σε ό,τι αφορά στην AEGEAN, ο Υπουργός, ο κ. Σταϊκούρας, στην πρώτη συζήτηση, έδωσε πολλά και αναλυτικά στοιχεία. Ο κ. Σκανδαλίδης, είναι αλήθεια, ότι ζήτησε κάποια πρόσθετα στοιχεία στη συζήτηση, επί των άρθρων. Νομίζω, κύριε Υπουργέ, ότι υπάρχει χρόνος μέχρι την Ολομέλεια.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** (ομιλία εκτός μικροφώνου): Βεβαίως, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ωραία, συμφωνούμε και ευχαριστούμε γι’ αυτό. Να δώσετε τα στοιχεία, τα οποία, οι κυρίες και κύριοι συνάδελφοι, έχουν ζητήσει.

Σε ό,τι αφορά στην πρόταση, την οποία έχετε καταθέσει προς το Προεδρείο, για να γίνει μία συζήτηση για την Bad Bank, έχουμε συνεννοηθεί για την Bad Bank, είναι το κείμενο της επιστολής που στείλατε.

**ΜΙΧΑΗΛ ΚΑΤΡΙΝΗΣ:** Είναι ο τίτλος, κύριε Πρόεδρε. Δεν λέει, όμως, μόνο γι’ αυτό. Αναφέρεται γενικότερα στο θέμα των «κόκκινων» δανείων.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σύμφωνοι. Θα σας πω, λοιπόν, το εξής. Συνεννοηθήκαμε με την πολιτική ηγεσία του Υπουργείου, ενώ και ο ίδιος, ο κ. Σταϊκούρας, προχθές, ανέφερε, ότι είναι πολύ θετικός στο να γίνει αυτή η συζήτηση.

Επίσης, ο κύριος Ζαββός, έχει δηλώσει ρητά σε αυτήν την Αίθουσα, ότι μία φορά, ανά έτος, θα γίνεται μία συζήτηση, επί αυτών των θεμάτων. Θα γίνει. Είναι προγραμματισμένο και θα γίνει. Δεν υπάρχει κανένα, απολύτως, θέμα.

**ΜΙΧΑΗΛ ΚΑΤΡΙΝΗΣ:** (Ομιλία εκτός μικροφώνου).

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ναι. Παράκληση, όμως, να μην κάνουμε κατάχρηση του χρόνου, γιατί περιμένουν οι συνάδελφοι να μιλήσουν.

**ΜΙΧΑΗΛ ΚΑΤΡΙΝΗΣ:** Επειδή ξέρω, ότι ο κ. Βεσυρόπουλος είναι πολύ ευαισθητοποιημένος στα θέματα των αγροτών, θέλω να πω, ότι υπάρχει μία εκκρεμότητα. Κύριε Υπουργέ, βγάλατε ένα δελτίο τύπου για τους αγρότες ειδικού καθεστώτος, οι οποίοι λόγω επιδοτήσεων φαίνεται, ότι πρέπει να υπαχθούν στο κανονικό καθεστώς. Επειδή εσείς, ήδη, βγάλατε δελτίο τύπου, αλλά το δελτίο τύπου δεν νομίζω, ότι συνιστά επίσημη διοικητική διαδικασία για τους υπαλλήλους της ΑΑΔΕ, θεωρώ πως θα πρέπει να υπάρχει μία οδηγία ή μία νομοτεχνική βελτίωση. Εφόσον υπάρχει βούληση και από εσάς, το θέσαμε και ο κ. Κεγκέρογλου και ο κ. Σκανδαλίδης και εγώ με ερώτηση που κάναμε, να υπάρχει και μία αποσαφήνιση του υπάρχοντος, για να μην πληρώσουν φορολογία.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Ο Υπουργός ακούει αυτό που λέτε και θα τοποθετηθεί.

Κύριε Υπουργέ, θέλετε να κάνετε παρέμβαση;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε Πρόεδρε.

Κύριε συνάδελφε, δεν είναι, απλώς, ένα δελτίο τύπου. Είναι επίσημη απάντηση σε Επίκαιρη Ερώτηση στον Βουλευτή του ΚΙΝ.ΑΛ., τον κ. Κεγκέρογλου. Όταν απαντά ο Υπουργός σε Επίκαιρη Ερώτηση, αυτό είναι από υπηρεσιακούς παράγοντες, από την ΑΑΔΕ. Οι υπηρεσίες της ΑΑΔΕ απάντησαν πάνω σε αυτό το θέμα κι έτσι γίνεται η απάντηση στην Επίκαιρη Ερώτηση του Υπουργού. Άρα, έχουμε τη σύμφωνη γνώμη των υπηρεσιών της ΑΑΔΕ σε αυτά που σας είπα προχθές.

Και τι είπαμε προχθές, για να ξέρει και ο κόσμος, γιατί διάβαζε και στα κυριακάτικα φύλλα κάποιες ανακρίβειες; Είπαμε ότι οι ενισχύσεις που δόθηκαν στους ελαιοπαραγωγούς της χώρας, λόγω του Covid-19, δηλαδή, αποζημιώσεις λόγω της πανδημίας, αυτές δεν θεωρούνται εισόδημα, γιατί είναι αποζημιωτικού χαρακτήρα και δεν προσμετρώνται στα 5.000 ευρώ του ορίου, για να ενταχθεί κάποιος από το ειδικό καθεστώς του ΦΠΑ στο κανονικό καθεστώς ΦΠΑ των αγροτών. Ξεκάθαρα. Όπως είπα και για την αναμπέλωση, δηλαδή, ότι είναι εισόδημα μη φορολογητέο, άρα, προσμετράται στο όριο των 5.000 ευρώ για να κάνει κάποιος μετάταξη από το ειδικό στο κανονικό καθεστώς του ΦΠΑ των αγροτών.

Άρα, η διαφοροποίηση των δύο είναι, ότι η αποζημίωση που παίρνει ο ελαιοπαραγωγός της χώρας, λόγω Covid-19, δεν θεωρείται εισόδημα. Είναι αποζημιωτικού χαρακτήρα και δεν προσμετράται στο όριο των 5.000 ευρώ για τη μετάταξη από το ειδικό στο κανονικό καθεστώς, ενώ η αναμπέλωση, δηλαδή, η ενίσχυση που παίρνει για την αναμπέλωση, είναι εισόδημα μη φορολογητέο. Επαναλαμβάνω μη φορολογητέο, αλλά προσμετράται στο όριο των 5.000 ευρώ.

Σας ευχαριστώ.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Για τον υπολογισμό των τεκμηρίων διαβίωσης θα παίρνετε υπόψη αυτό το εισόδημα από τη δουλειά και για τους ελαιοπαραγωγούς;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Για τα τεκμήρια διαβίωσης;

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Ναι, ναι.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Έχει καμία σχέση με αυτό που συζητάμε; Είναι άσχετο πράγμα.

**ΑΙΚΑΤΕΡΙΝΗ ΠΑΠΑΝΑΤΣΙΟΥ (Εισηγήτρια της Μειοψηφίας):** Όχι, όχι ρωτάω.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Για τα τεκμήρια διαβίωσης γίνεται πολύς λόγος, αλλά εμείς στην Κυβέρνησηαυτό το θέμα το ξεκινήσαμε από νωρίς. Ξέρουμε, όπως είπε και ο κ. Κατρίνης και όλοι σας, ότι ενώ τα τεκμήρια διαβίωσης παραμένουν σταθερά σε έναν πολίτη, η περιουσιακή του κατάσταση, το σπίτι του, το αυτοκίνητο του παραμένει σταθερό και για φέτος, ενώ τα εισοδήματά του στις πληττόμενες επιχειρήσεις, αλλά και στους εργαζόμενους που τελούν σε αναστολή έχουν μειωθεί, όταν έρθει η ώρα, επειδή είναι νωρίς ακόμη για τη φορολόγηση των αγροτών, εντός των επομένων μηνών, θα λάβουμε τα μέτρα που είναι απαραίτητα, ώστε να μην υπάρχει υπερφορολόγηση αυτών των συγκεκριμένων κατηγοριών. Επαναλαμβάνω, για τις κατηγορίες των επιχειρήσεων που έχουν πληγεί από την πανδημία και έχουν μειωθεί τα εισοδήματα τους και για τους εργαζόμενους που τελούν σε αναστολή.

Σας ευχαριστώ.

 **ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Καλώς. Ευχαριστούμε για τις διευκρινίσεις.

Κυρία Κομνηνάκα έχετε τον λόγο. Συγνώμη για την καθυστέρηση. Είναι, βέβαια, πολύ ενδιαφέρον ο διάλογος, γιατί ξεκαθαρίζονται ορισμένα πράγματα.

Παρακαλώ, έχετε τον λόγο.

**ΜΑΡΙΑ ΚΟΜΝΗΝΑΚΑ (Ειδική Αγορήτρια του Κ.Κ.Ε.):** Δεν υπάρχει πρόβλημα, κύριε Πρόεδρε, ευχαριστώ. Έτσι κι αλλιώς, κάποια από τα ζητήματα αυτά, όπως για το ειδικό καθεστώς των αγροτών, ήταν από τα ερωτήματα που είχαμε θέσει και στις τοποθετήσεις μας και είναι χρήσιμο να απαντώνται. Βέβαια, υπάρχουν και περαιτέρω ζητήματα, όπως αυτό της ειδικής εισφοράς αλληλεγγύης των αγροτών, για το οποίο θεωρούμε, ότι θα πρέπει να καταργηθεί συνολικά και όχι μόνο για τη φετινή χρονιά.

Στις προηγούμενες συνεδριάσεις της Επιτροπής τοποθετηθήκαμε αναλυτικά στα θέματα που αφορούν στο νομοσχέδιο. Νομίζω ότι δεν έχει ουσία να επαναφέρουμε όλα τα ζητήματα, στα οποία αναφερθήκαμε, με τη λογική ότι δεν υπάρχουν ουσιαστικές διαφοροποιήσεις.

Όμως, αυτό που, πραγματικά, ανησυχεί, το οποίο επισημάναμε και στη χθεσινή τοποθέτηση, είναι τα μέτρα που έχουν στόχο την αντιμετώπιση των συνεπειών της πανδημίας. Θεωρούμε ότι και με τη χθεσινή του τοποθέτησή του ο κ. Υπουργός προσπάθησε να δημιουργήσει μία αισιοδοξία για την άνοδο των ορίων των αποζημιώσεων, κ.λπ.. Δυστυχώς, δεν απευθύνεται προς τη μεγάλη μάζα των μικρών επαγγελματιών και αυτοαπασχολούμενων που «στενάζουν». Αυτοί που «τρίβουν τα χέρια τους», που χαίρονται και ικανοποιούνται από αυτά τα αιτήματα, είναι οι μεγάλοι επιχειρηματικοί όμιλοι. Γι’ αυτό, εξάλλου, είναι και αιτήματα των ομίλων αυτών. Σε αυτή την κατεύθυνση ήταν και η τοποθέτηση του εκπροσώπου του ΣΕΒ. Βέβαια, μέχρι τώρα, οι μεγάλες επιδοτήσεις, συνολικά, στη χώρα και ειδικά στην AEGEAN δείχνουν αυτή την κατεύθυνση. Εμείς λέμε, ότι δεν είναι μόνο η συγκεκριμένη επιδότηση με «ζεστό» χρήμα προς την AEGEAN, αλλά είναι μία σειρά και από άλλες διευκολύνσεις που δείχνουν προς τα πού πάει η μερίδα του «λέοντος» των ενισχύσεων και ποιος, πραγματικά, επιδιώκεται να βγει ενισχυμένος και από αυτόν τον νέο γύρο της κρίσης.

Όμως, τα όποια μέτρα παίρνονται για τα λαϊκά στρώματα, που «στενάζουν» πραγματικά, είναι ανεπαρκή και αναποτελεσματικά, με δεδομένο, ότι, δυστυχώς, την ίδια στιγμή, ανακοινώνονται νέοι περιορισμοί που διαμορφώνουν βαρύτατες κοινωνικές και οικονομικές συνέπειες για τη μεγάλη μάζα των εργαζομένων και των λαϊκών στρωμάτων. Αυτό το λέμε, γιατί οι νέοι περιορισμοί δεν είναι «κεραυνός εν αιθρία». Είναι αποτέλεσμα της επικίνδυνης πολιτικής που ακολούθησε και ακολουθεί η Κυβέρνηση, η οποία δεν παίρνει κανένα ουσιαστικό μέτρο για την αντιμετώπιση της διασποράς της πανδημίας και για την προστασία της υγείας του λαού.

Εξάλλου, οι δηλώσεις που κάνει η Κυβέρνηση, ότι πρέπει ο λαός να συνηθίζει στα μέτρα «ακορντεόν» και τα άνοιξε-κλείσε, ουσιαστικά, είναι μία παραδοχή, ότι δεν πρόκειται να πάρει τα μέτρα που, πραγματικά, χρειάζονται, για να αποφευχθούν ή να περιοριστούν αυτές οι συνέπειες. Μέχρι σήμερα, η Κυβέρνηση δεν παίρνει μέτρα ουσιαστικής «θωράκισης» του δημόσιου συστήματος υγείας. Δεν παίρνει μέτρα ακόμη και μέσα σε αυτές τις συνθήκες για την επίταξη του ιδιωτικού τομέα. Μιλάμε για διασπορά. Η Κυβέρνηση δείχνει με το «δάχτυλο» τις ουρές που σχηματίστηκαν έξω από τα εμπορικά καταστήματα, που η ίδια άνοιξε, την ώρα που όλοι οι εργασιακοί χώροι του ιδιωτικού τομέα έχουν μετατραπεί σε υγειονομικές «βόμβες».

Πώς θα μπορούσε να είναι διαφορετικά, αφού οι κρατικές υπηρεσίες ελέγχου είναι «γυμνές» και είναι αδύνατον να ελέγχουν τις μεγάλες βιομηχανίες, τους μεγάλους εργασιακούς χώρους, εκεί που, πραγματικά, παρουσιάστηκε και ο μεγάλος αριθμός κρουσμάτων. Είναι χαρακτηριστικό, ότι ακόμη και όταν καταγγέλλονται τέτοια περιστατικά από εργαζόμενους, οι έλεγχοι, τα πρόστιμα και τα μέτρα δεν προχωρούν, όπως και το γεγονός, ότι άνοιξαν τα σχολεία. Με τον ίδιο τρόπο που έκλεισαν τον Νοέμβριο, άνοιξαν και μέσα στο καταχείμωνο, χωρίς να ληφθούν διαφορετικά μέτρα. Στα Μέσα Μαζικής Μεταφοράς, επίσης.

Άρα, η αναμονή ενός τρίτου κύματος πανδημίας, η εμφάνιση των επικίνδυνων μεταλλάξεων, αλλά και ο «εκτροχιασμός» της διαδικασίας του εμβολιασμού, εξαιτίας, βέβαια, και της πολιτικής της Ευρωπαϊκής Ένωσης και των ανταγωνισμών, μεταξύ των φαρμακοβιομηχανιών που και η ίδια η Κυβέρνηση, όπως και η πολιτική της Ευρωπαϊκής Ένωσης στηρίζουν, δεν μπορούν να αντιμετωπιστούν με τα κυβερνητικά άνοιξε-κλείσε. Όλα αυτά επιβάλουν τώρα να ληφθούν τα έκτακτα μέτρα, που, εδώ και έναν χρόνο, δεν έχει πάρει η Κυβέρνηση. Απαιτούν μαζικά μέτρα πρόληψης, μαζικά τεστ, να επιδιωχθεί η πρόσβαση σε όλα τα διαθέσιμα και αποτελεσματικά εμβόλια. Να ληφθούν σοβαρά μέτρα, ώστε να μπορέσουν να περιοριστούν οι βαρύτατες συνέπειες και για τη ζωή και την υγεία του λαού, αλλά και οι οικονομικές και κοινωνικές συνέπειες που βιώνουμε όλο αυτό το διάστημα.

 Από αυτή την άποψη, εμείς ως Κ.Κ.Ε, από την πρώτη στιγμή, είχαμε διαφωνήσει με τη λογική που υιοθετεί η Κυβέρνηση για τα μέτρα στήριξης των επαγγελματιών και των αυτοαπασχολούμενων, γιατί δεν βάζουν ως προτεραιότητα αυτούς που, πραγματικά, το έχουν ανάγκη. Εμείς καλούμε την Κυβέρνηση, αν όχι να υιοθετήσει, τουλάχιστον, να φέρει προς συζήτηση την πρόταση νόμου του Κ.Κ.Ε., που παρουσιάζει ουσιαστικά μέτρα στήριξης, με προτεραιότητα τα χαμηλά εισοδήματα, εκείνους που «σήκωσαν όλο το βάρος» και της προηγούμενης δεκαετούς κρίσης και βρίσκονται ξανά στο «χείλος του γκρεμού».

Μέτρα στήριξης, με προτεραιότητα σε εκείνους που έχουν ατομικά εισοδήματα, μέχρι 12.000 ευρώ, προσαυξημένο, κατά 3.000 ευρώ για κάθε προστατευόμενο μέλος. Να επανέλθει γι’ αυτούς σε αυτό το επίπεδο το αφορολόγητο. Να καταργηθούν τέλη επιτηδεύματος και εισφορές αλληλεγγύης, μέτρα άδικα που επιβλήθηκαν με τα μνημόνια και έμειναν μονιμότερα σε όλες τις συνθήκες. Βέβαια, να τους δοθεί πραγματική «ανάσα», με διαγραφή μέρους των χρεών τους προς τις τράπεζες και προς το Δημόσιο. Να «κουρευτεί» το αρχικό τους χρέος στο 30%, για όσους διατηρούν την επιχείρησή τους και στο 50% για όσους έχουν κλείσει και μένουν άνεργοι. Να διαγραφούν προσαυξήσεις από τις οφειλές τους στα ασφαλιστικά ταμεία για τις ατομικές ασφαλιστικές τους εισφορές, να επιδοτηθούν στο 100% οι ατομικές ασφαλιστικές τους εισφορές από τον Κρατικό Προϋπολογισμό για τους μήνες που με κρατική εντολή μένουν κλειστοί και ισχύουν οι περιορισμοί και βέβαια, για όλο αυτό το διάστημα, να μην υπάρξει σκέψη για πλειστηριασμούς και για μέτρα αναγκαστικής εκτέλεσης.

Σε αυτά τα εισοδήματα θεωρούμε αδιανόητο να ζητείται η επιστροφή, έστω και του μισού της επιστρεπτέας προκαταβολής, όσων τελοσπάντων πήραν, γιατί οι περισσότερες μικρές επιχειρήσεις πήραν «ψίχουλα» που δεν φθάνουν για να αντιμετωπίσουν τα μεγάλα αδιέξοδα.

Αυτά είναι μέτρα που θα δώσουν μία «ανάσα» στα λαϊκά στρώματα, θα τους επιτρέψουν να μπορέσουν να έχουν ένα εισόδημα και την επόμενη μέρα της κρίσης. Αυτό, βέβαια, δεν σημαίνει, ότι θα σταματήσουν να «συνθλίβονται» από τα αδιέξοδα και τους ανταγωνισμούς με τους μεγάλους επιχειρηματικούς ομίλους. Αυτά είναι μέτρα στήριξης που θα μπορέσουν να τους δώσουν μία «ανάσα», για να μην μεταφέρουν τα αδιέξοδά τους το αμέσως επόμενο διάστημα και για όλο το διάστημα της κρίσης που, δυστυχώς, προβλέπεται, ότι θα είναι μακρόν και βαθύτερο.

Τα υπόλοιπα θα τα πούμε στην Ολομέλεια. Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Σκανδαλίδης.

**ΚΩΝΣΤΑΝΤΙΝΟΣ ΣΚΑΝΔΑΛΙΔΗΣ (Ειδικός Αγορητής του Κινήματος Αλλαγής):** Κύριε Πρόεδρε, επειδή πρέπει να αποχωρήσω, θέλω να δηλώσω την ψήφο μας. Επί της αρχής, την είπαμε. Επιφυλασσόμαστε και αυτό συνοδεύει και τα άρθρα. Θα τα συζητήσουμε όλα στην Ολομέλεια.

Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Παναγιώτης Καππάτος, Σάββας Αναστασιάδης, Γεώργιος Βλάχος, Μανούσος – Κωνσταντίνος Βολουδάκης, Ιωάννης Βρούτσης, Αναστάσιος Δημοσχάκης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Θεόδωρος Καράογλου, Γεώργιος Καρασμάνης, Σταύρος Κελέτσης, Ιωάννης Κεφαλογιάννης, Εμμανουήλ (Μάνος) Κόνσολας, Κωνσταντίνος Κοντογεώργος, Θεόφιλος Λεονταρίδης, Άννα Μάνη – Παπαδημητρίου, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Ιωάννης Πασχαλίδης, Θεόδωρος (Θόδωρος) Ρουσόπουλος, Μάριος Σαλμάς, Βασίλειος – Πέτρος Σπανάκης, Διονύσιος Σταμενίτης, Λάζαρος Τσαβδαρίδης, Ιάσων Φωτήλας, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Σουλτάνα Ελευθεριάδου, Βασίλειος Κόκκαλης, Παναγιώτης Κουρουμπλής, Κωνσταντίνος Μπάρκας, Αθανάσιος (Σάκης) Παπαδόπουλος, Αικατερίνη Παπανάτσιου, Χρήστος Σπίρτζης, Νικόλαος Συρμαλένιος, Δημήτριος Τζανακόπουλος, Ευκλείδης Τσακαλώτος, Αλέξανδρος Φλαμπουράρης, Γεώργιος Αρβανιτίδης, Μιχαήλ Κατρίνης, Ανδρέας Λοβέρδος, Κωνσταντίνος Σκανδαλίδης, Νικόλαος Καραθανασόπουλος, Μαρία Κομνηνάκα, Χρήστος Κατσώτης, Βασίλειος Βιλιάρδος, Κωνσταντίνος Χήτας, Κρίτων - Ηλίας Αρσένης, Γεώργιος Λογιάδης.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Επιφύλαξη, λοιπόν, και επί των άρθρων. Καλώς. Ευχαριστούμε πολύ.

Τον λόγο έχει ο κ. Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε.

Καταρχήν, συμφωνούμε, με τον κ. Σκανδαλίδη, σε ότι αφορά στα νομοσχέδια και με τον τρόπο που κατατίθενται. Πράγματι, δεν έχει κανένα νόημα να γίνονται όλες αυτές οι συνεδριάσεις, τη στιγμή που η Κυβέρνηση τα τοποθετεί ως μνημόνια και δεν λαμβάνει υπόψιν της απολύτως τίποτα απ’ όσα λέμε εμείς.

Θα θέλαμε να προσθέσουμε στο θέμα της AEGEAN, πώς με μία απλή εκτίμηση, με 120 εκατομμύρια, θα έπρεπε το Δημόσιο να πάρει warrants, τουλάχιστον, για το 40% των μετοχών της και όχι 11,5%, σημειώνοντας πως είναι απαράδεκτο, όπως είπαμε την προηγούμενη φορά, να μην έχει προβεί σε εκτίμηση το Γενικό Λογιστήριο του Κράτους. Σε κάθε περίπτωση, όπως δεν συμμετείχαμε στα κέρδη της, δεν υπάρχει κανένας λόγος να συμμετέχουμε στις ζημίες της, ούτε στις λανθασμένες επιχειρηματικές της κινήσεις να παραγγείλει 46 Airbus, αξίας 6,5 δισεκατομμυρίων ευρώ, να αγοράσει μία ρουμανική εταιρεία που σήμερα θα χρειαστεί και αυτή αύξηση κεφαλαίου και να συμμετέχει με 24 εκατομμύρια στη LAMDA DEVELOPMENT.

Σωστό είναι να υπενθυμίσουμε την πρόταση του κ. Καββαθά για μία Eπιτροπή που θα συμμετέχει ο Πρόεδρος της Ένωσης Τραπεζών και η Τράπεζα της Ελλάδος, για να αναλυθεί το θέμα των ΤΕΠΙΧ. Γενικότερα, όμως, η συμπεριφορά των τραπεζών απέναντι στις μικρομεσαίες επιχειρήσεις.

 Θα ξεκινήσουμε με το άρθρο 33, ενώ, αμέσως μετά, θα αναφερθούμε στα υπόλοιπα άρθρα με τη σειρά. Εν προκειμένω, με αφορμή το συγκεκριμένο άρθρο, θέλουμε να τονίσουμε, πώς είναι αδιανόητο να φορολογείται στη χώρα μας ο τζίρος μιας επιχείρησης και όχι οι εισπράξεις της, όπως συμβαίνει, για παράδειγμα, στη Γερμανία. Ακόμη πιο αδιανόητο και άδικο, είναι να αποδίδεται ο ΦΠΑ για τιμολόγια που δεν έχουν εισπραχθεί, κάτι που, επίσης, μόνο στην Ελλάδα συμβαίνει.

Τέλος, πώς είναι δυνατόν να πληρώνουν οι επιχειρηματίες φόρο εισοδήματος και ΦΠΑ για τιμολόγια που δεν θα εισπραχθούν ποτέ; Δεν «στραγγαλίζονται» έτσι οι επιχειρήσεις; Πώς θα προσελκύσουμε επενδύσεις στη χώρα μας με τέτοιες «φοροληστρικές» διαδικασίες που δεν υπάρχουν σε καμία άλλη χώρα; Όλα αυτά αφορούν, βέβαια, τις επιχειρήσεις που πωλούν με πίστωση.

Στο άρθρο 6, που αφορά στη γεωργία και την κτηνοτροφία, στον σκοπό του θα έπρεπε να προστεθεί η σύνδεσή τους με το εκπαιδευτικό σύστημα και με την αγορά εργασίας. Επίσης, η σωστή κατανομή των πόρων της ΚΑΠ, η αξιοποίησή τους για την αναβάθμιση των δύο αυτών κλάδων και η δημιουργία υπεραξίας για τα προϊόντα τους. Γιατί αλήθεια, γίνεται ειδική αναφορά στην παραγωγή μανιταριών; Ρωτήσαμε και χθες, αλλά δεν πήραμε καμία απάντηση. Γιατί δεν διενεργείται η επιμέρους κατηγοριοποίηση, ανάλογα με το είδος της καλλιέργειας και του ζωικού κεφαλαίου κάθε αγροτικής μονάδας; Θα καταγραφούν τα θερμοκήπια και τα δικτυοκήπια; Θα ήταν ωφέλιμα στοιχεία για τον σχεδιασμό του πρωτογενούς τομέα που πρέπει να προωθήσουμε.

Στο άρθρο 8, γιατί δεν υπάρχει ανάλογη διαφοροποίηση στις κτηνοτροφικές μονάδες με τις γεωργικές, αλλά τίθενται ως ελάχιστο οι 1,7 μονάδες ζωικού κεφαλαίου; Τι σημαίνει, ακριβώς, 1,7 μονάδες;

Στο άρθρο 10, πώς αποφασίζεται, ότι δεν είναι δυνατή η λήψη των στοιχείων ηλεκτρονικά και άρα, πρέπει να γίνει με συνέντευξη; Πώς εξασφαλίζεται, ότι έχουν καταγραφεί όλα ή σχεδόν όλα; Δεν διευκρινίζεται, πάντως, το υποχρεωτικό ή μη της απογραφής, ούτε το πώς η διαδικασία θα γνωστοποιηθεί στους πολίτες. Θα υπάρχουν κυρώσεις για ψευδή στοιχεία; Κατά τη διαδικασία της απογραφής, υπάρχει τρόπος διασταύρωσης των παλαιότερων στατιστικών δεδομένων, έτσι ώστε να ελαχιστοποιούνται, τυχόν, σφάλματα, παραλείψεις και ανακρίβειες;

Επιπλέον, πώς διασφαλίζονται τα προσωπικά δεδομένα, κατά την ηλεκτρονική απογραφή; Θα γίνεται με βάση τον νέο νόμο 4624/2019, που αναφέρεται στην αρχή του άρθρου 1α; Εάν ναι, έχουμε σοβαρές επιφυλάξεις, αφού, λόγω της, σχετικά, πρόσφατης εισαγωγής όλων αυτών των ψηφιακών δεδομένων στην Ελλάδα, δεν είναι δοκιμασμένες οι ασφαλιστικές δικλίδες. Ειδικά δε, με τις διατάξεις του νέου Πτωχευτικού Κώδικα, είμαστε πολύ επιφυλακτικοί. Για παράδειγμα, πρόσφατα, διέρρευσε, ότι δώσατε 150.000 προσωπικά δεδομένα στην PALANTIR. Ισχύει; Αν ναι, πώς θα είμαστε βέβαιοι, ότι δεν θα επαναληφθεί;

Στο άρθρο 12, προτείνουμε να μην προσλαμβάνονται ιδιώτες, εάν έχετε τέτοιον σκοπό. Πιστεύουμε ότι υπάρχει αρκετός αριθμός δημοσίων υπαλλήλων που μπορούν να απασχοληθούν προσωρινά σε αυτό το έργο, έτσι ώστε να μην επιβαρυνθεί κι άλλο ο Κρατικός Προϋπολογισμός.

Στο άρθρο 16, δεν αναφέρεται αν προβλέπονται, επιπλέον, αμοιβές, αποζημιώσεις και λοιπά στους εν λόγω υπαλλήλους. Το κόστος της απογραφής, πάντως, είναι 101,5 εκατομμύρια ευρώ, με βάση το Γενικό Λογιστήριο του Κράτους. Καθόλου χαμηλό.

Στα άρθρα 20 και 21, και σε όλα όσα σχετίζονται με τα προσωπικά δεδομένα, έχουμε επιφυλάξεις, εάν δεν εξασφαλίζεται ρητά, πως θα είναι απροσπέλαστα από τεχνικής και θεσμικής πλευράς.

 Στο άρθρο 24, δίνεται υπερβολικά μεγάλη εξουσία στον επικεφαλής της ΕΛΣΤΑΤ για να λαμβάνει αποφάσεις. Για ποιον λόγο δεν έχει καταρτιστεί ένας κανονισμός γι’ αυτά τα ζητήματα; Από ποιον θα ελέγχεται, σε ότι αφορά στην ορθότητα των αποφάσεών του ο Πρόεδρος της ΕΛΣΤΑΤ;

Στο άρθρο 26, είναι μεν θετική η στήριξη των επιχειρήσεων, αλλά δεν πρέπει να γίνεται με τα χρήματα των άλλων, αφού στην αντίθετη περίπτωση είναι μία, εντελώς, μη φιλελεύθερη πολιτική. Σε καμία άλλη χώρα δεν επιβάλλεται μείωση στους ιδιοκτήτες, ενώ το πιο σωστό, θα ήταν η, απευθείας, καταβολή κάθε χαμένου μέρους του μισθώματος στους εκμισθωτές.

Στο άρθρο 27, φαίνεται πόσο επιβαρύνονται οι ιδιοκτήτες, αφού η μείωση του ενοικίου που τους επιβάλλεται είναι οριζόντια και ισοδυναμεί με αύξηση του φόρου τους. Έτσι δημιουργούνται προβλήματα σε αυτούς που έχουν δάνεια ή οικονομική στενότητα, ενώ είναι απαράδεκτη η ανισότητα, μεταξύ των φυσικών προσώπων που χάνουν το 20% των ενοικίων τους και των νομικών προσώπων, των εταιρειών, δηλαδή, που χάνουν το 40%, ενώ δεν συμπεριλαμβάνονταν καθόλου το 2020.

 Στο άρθρο 28, είναι θετική μεν η αναστολή των προθεσμιών λήξης εμφάνισης και πληρωμής αξιογράφων, αλλά ανεπαρκής, αφού δεν θα έχουν τη δυνατότητα να τα εξοφλήσουν οι εκδότες, εάν δεν λειτουργήσουν ομαλά, ενώ οι αποδέκτες θα έχουν, επίσης, προβλήματα. Εκτός αυτού, η πτώση του τζίρου, σε ποσοστό 40%, αφήνει εκτός ρύθμισης χιλιάδες επιχειρήσεις που έχουν πληγεί, ειδικά αυτές με χαμηλά κέρδη και με μεγάλες υποχρεώσεις. Σε ότι αφορά στην απαγόρευση καταχώρησης στα αρχεία δεδομένων οικονομικής συμπεριφοράς, θα πρέπει να περιλαμβάνει ολόκληρη την περίοδο της πανδημίας.

 Η δική μας πρόταση, που θα καταθέσουμε στα Πρακτικά με τους υπολογισμούς μας, ήταν η παροχή εγγύησης του Δημοσίου, κατά το Σχέδιο «ΗΡΑΚΛΗ», έτσι ώστε να υπάρχει ρευστότητα στην οικονομία. Επίσης, να βοηθηθούν, τόσο οι εκδότες των επιταγών, όσο και οι αποδέκτες τους, όπου θα χρειάζονταν, περίπου, 6 δισεκατομμύρια ευρώ σε κρατικές εγγυήσεις. Εναλλακτικά, το factoring που προτάθηκε από τους φορείς χθες μέσω των τραπεζών.

Ειδικά, σε ότι αφορά στην επιστρεπτέα προκαταβολή από το excel που μας δόθηκε, διαπιστώσαμε πως από τις 25.126 αιτήσεις, οι 17.613 ή περίπου το 70% κρίθηκαν μη επιλέξιμες. Οπότε ένας πολύ μεγάλος αριθμός επιχειρήσεων δεν στηρίχτηκε καθόλου. Ακόμη χειρότερα, σύμφωνα με πληροφορίες μας από τον κλάδο, η εστίαση, ο δεύτερος μεγαλύτερος εργοδότης της χώρας, με τεράστια συνεισφορά στο ΑΕΠ και με τα μεγαλύτερα προβλήματα σήμερα, κατετάγη στην 176η θέση απόδοσης χρημάτων, μέσω της επιστρεπτέας προκαταβολής. Αν είναι δυνατόν.

 Αναφορικά με την 5η επιστρεπτέα, που δόθηκε με υπολογισμό τετραμήνου, που αφορούσε την 4η επιστρεπτέα και με τέχνασμα στον αλγόριθμο, μειώθηκε η αποδοτέα διαφορά τζίρου από 20% σε 10%, εκμηδενίζοντας κάθε ποσό που θα προέκυπτε από διαφορές τζίρου. Πρόκειται για απαράδεκτες μεθοδεύσεις, εις βάρος ενός κλάδου που, κυριολεκτικά, οδηγείται στον «Καιάδα» μαζί με πολλούς προμηθευτές του από τις αποφάσεις της Κυβέρνησης. Όμως, δεν υπάρχει χρόνος, ώστε να αναφερθούμε σε όλα του τα προβλήματα, τα οποία είναι, πραγματικά, τεράστια.

Θεωρούμε δε υποχρέωσή μας να καταθέσουμε στα Πρακτικά τις προτάσεις του κλάδου της εστίασης για τη διάσωσή του, ελπίζοντας να τις λάβει υπόψιν η Κυβέρνηση που φαίνεται, όμως, πώς μάλλον αδιαφορεί.

Το μέτρο επιδότησης των παγίων δαπανών στο άρθρο 29, είναι θετικό, αποτελεί δική μας πρόταση, αλλά, εντελώς, ανεπαρκές, αφού ο μέσος όρος των πάγιων δαπανών ενός εστιατορίου είναι 3.000 ευρώ μηνιαία, όπως μας διαβεβαίωσε χθες ο κ. Καββαθάς.

Στο άρθρο 31, δεν διευκρινίζεται πώς θα γίνεται η απεικόνιση των παγίων, έχοντας διαπιστώσει στις συζητήσεις των απολογισμών, πως όχι μόνο πολλά δεν καταγράφονται, όπως τα ακίνητα, αλλά, επίσης, ότι η καταγραφή γίνεται σε λογιστικές αξίες που δεν έχουν καμία σχέση με την πραγματικότητα.

Η παράταση των προθεσμιών είσπραξης στο άρθρο 35, έως την 31η Μαρτίου είναι μεν θετική, αλλά αποτελεί ημίμετρο, ενώ στο άρθρο 38 δεν αποδεχόμαστε ανεξέλεγκτες αποφάσεις και εξουσίες του Διοικητή της ΑΑΔΕ. Πόσες μετατάξεις χρειάζονται και με τι κόστος, αφού δεν αναφέρονται από το Γενικό Λογιστήριο του Κράτους;

Στο άρθρο 40, θα θέλαμε να γνωρίζουμε τι, ακριβώς, αφορά.

Αλήθεια, το άρθρο 41, εντάσσεται στο γενικότερο πλαίσιο επίλυσης ανάλογων θεμάτων των σωματείων;

Στο άρθρο 42, δεν συμφωνούμε να δίνεται «λευκή επιταγή» στον Υπουργό να εντάσσει έργα στο Ταμείο Ανάκαμψης, αφού είναι ο ορισμός της δημιουργίας υπονοιών διαπλοκής.

 Τέλος, δεν συμφωνούμε με την κατανομή που έχει εμφανιστεί στον Τύπο και θα καταθέσουμε στα Πρακτικά, αφού είμαστε αντίθετοι με την πρόωρη απολιγνιτοποιήση, αντίθετοι με πανάκριβους δρόμους που ωφελούν μόνο τους εργολάβους και υπέρ της εξοικονόμησης ενέργειας με ηλεκτροκίνηση με την παραγωγή φυσικά.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Αρσένης.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜεΡΑ25):** Ευχαριστώ πολύ, κύριε Πρόεδρε.

Κυρίες και κύριοι Βουλευτές, κύριε Υπουργέ, θα επαναλάβω και εγώ με τη σειρά μου, αυτά που είπαν οι συνάδελφοι. Δεν έχει ιδιαίτερο νόημα να συζητάμε εδώ και η Κυβέρνηση, απλώς, να παρακολουθεί τις συζητήσεις και να μην φέρνει ούτε μία καινούργια πρόταση, με βάση τη διαβούλευση που θεωρώ, ότι γίνεται εδώ με τα υπόλοιπα κόμματα. Αυτό είναι προσβολή στη λειτουργία του Κοινοβουλίου.

Θα επαναλάβω τη μεγάλη εικόνα, γιατί είναι χρήσιμο να τη θυμόμαστε ξανά και ξανά. Θα την επαναλάβω, επίσης, γιατί θα απουσιάσει από κάθε Μέσο Μαζικής Ενημέρωσης, τα οποία, δυστυχώς, στην περίοδο που ζούμε, με πολύ μικρές εξαιρέσεις, οδηγούνται από τις «λίστες Πέτσα» στην αναπαραγωγή μιας συγκεκριμένης προπαγάνδας.

Δεν ήταν μεγάλη μας επιτυχία η αντιμετώπιση του πρώτου κύματος. Στο πρώτο κύμα του κορονοϊού, είχαμε πολύ μικρή έκθεση, επειδή είχαμε πολύ λίγες σχέσεις και ανταλλαγές πληθυσμών με την Κίνα. Αυτό συνδυάστηκε, προφανώς, μαζί με τα μέτρα που πήραν οι πολίτες και την αυτοσυγκράτηση που επέδειξαν, αλλά αυτοί ήταν οι βασικοί λόγοι που έκαναν τη διαφορά στο πρώτο και στο δεύτερο κύμα. Αυτό, αντί η Κυβέρνηση να το εκτιμήσει, να το σεβαστεί, να το χειριστεί με μία ταπεινότητα, το θεώρησε μία μεγάλη προσωπική της νίκη και άρα, από εδώ και μπρος, μπορεί να κάνει ότι θέλει. Αυτό που έκανε ήταν να «ανοίξει» τον τουρισμό ανεξέλεγκτα, χωρίς τεστ, χωρίς μέτρα πρόληψης και καραντίνας και όλα όσα χρειάζονταν. Δηλαδή, αυτά που κάνει η Κούβα τώρα, αυτή η μικρή «ασθενική» οικονομία, η Κούβα και εμείς που είμαστε στην Ευρώπη δεν τα κάναμε.

Εσείς, όμως, δεν τα κάνατε, όχι γιατί δεν μπορούσατε, όχι γιατί είστε πιο «αδύναμοι» από την Κούβα, αλλά γιατί δεν θέλατε. Δεν τα κάνατε, γιατί όταν πήγατε να ψελλίσετε τις λέξεις «ελέγχους» και «τεστ» στα σύνορα, σας είπαν οι μεγάλοι τουριστικοί πράκτορες, «όχι εμείς δεν ερχόμαστε, αν θέλετε να προστατεύσετε τη δημόσια υγεία σας, ερχόμαστε μόνο αν είστε ξέφραγο αμπέλι». Κι’ εσείς δεχτήκαμε να γίνουμε «ξέφραγο αμπέλι».

Αυτή είναι η ουσία, ενώ φέρατε και έναν αλγόριθμο, ο οποίος δεν προστάτευσε κανέναν, γιατί δεν είχε περάσει από επιστημονική επιβεβαίωση της επάρκειάς του. Δεν είχε περάσει από προ εξέταση, για να δημοσιευτεί σε κάποιο επιστημονικό περιοδικό. Θα επαναλάβω το πώς ήρθε. Ένας Έλληνας επιστήμονας που δραστηριοποιείται στο εξωτερικό, στέλνει στον Πρωθυπουργό ένα email με την πρόταση για τον αλγόριθμο EVA. Ο κ. Μητσοτάκης, τον θεωρεί εξαιρετική ιδέα και τον στέλνει στους λοιμωξιολόγος στην Επιτροπή που χωρίς να υπάρχει στατιστικός, χωρίς να υπάρχει μαθηματικός, εγκρίνουν έναν αλγόριθμο. Δεν θα περιγράψω τι σηματοδοτεί αυτό, για το πώς λειτουργεί η χώρα μας και οι θεσμοί μας. Αυτό το αφήνω στην κρίση των πολιτών.

Στη συνέχεια, ενώ αφήσατε ανεξέλεγκτη την είσοδο των επισκεπτών στην Ελλάδα, επιλέξατε, επίσης, να μην ενισχύσετε τα δημόσια νοσοκομεία. Επιλέξατε να μην κάνετε ΜΕΘ, τις οποίες, όμως, παίρνατε από άλλες επείγουσες παθήσεις, όπως της στεφανιαίας νόσου, κ.λπ., για να τις μετατρέψατε σε ΜΕΘ για τον κορονοϊό στα νοσοκομεία σε όλη την Ελλάδα. Επιλέξατε να κάνετε καινούργιες ΜΕΘ με χορηγίες και πάλι θα επαναλάβω, ότι η Βουλή με ελάχιστα χρήματα έκανε 50 ΜΕΘ. Θα μπορούσατε, πραγματικά, να είχατε κάνει πολλές ΜΕΘ με μισό δισεκατομμύριο, που είναι τίποτα μπροστά σε αυτό που μας κοστίζει οικονομικά η κρίση κάθε μήνα του lockdown. Με μισό δισεκατομμύριο θα μπορούσαμε να είχαμε 2.500 νέες ΜΕΘ. Θα μπορούσαμε με άλλο μισό δις να είχαμε καλύψει το μεγαλύτερο κομμάτι των κενών στις οργανικές θέσεις. Δεν το κάνετε από επιλογή, όχι από αδυναμία. Δεν το κάνετε από επιλογή, γιατί εσείς θέλετε αυτό το δημόσιο σύστημα να ιδιωτικοποιηθεί, ανεξαρτήτως πανδημίας. Αυτή είναι η στρατηγική σας επιλογή και θα το κάνετε, ανεξαρτήτως κόστους. Δυστυχώς, όμως, το κόστος είναι στους πολίτες.

Αυτή τη στιγμή, οδηγείτε τη χώρα στα lockdown. Όμως, χωρίς το ανεξέλεγκτο «άνοιγμα» στον τουρισμό, έτσι όπως το κάνατε και με τα ελάχιστα έσοδα που τελικά έφερε, χωρίς να πάρετε μέτρα, χωρίς τη σκόπιμη αδράνειά σας, τη στρατηγική αδράνειά σας στην υγεία, δεν θα υπήρχε ανάγκη για τέτοιο lockdown για τόσο μεγάλο διάστημα. Αν παίρνατε μέτρα για τα σχολεία, δεν θα χρειαζόταν να κλείσουν τα σχολεία. Θα μπορούσαν να λειτουργούν τα σχολεία με τμήματα δεκαπέντε μαθητών. Θα έπρεπε, όμως, γι’ αυτό να επενδύσετε στα σχολικά κτίρια. Θα έπρεπε να επενδύσετε στις πάγιες υποδομές στους δασκάλους και καθηγητές, αυτά που πρέπει να κάνετε, έτσι κι αλλιώς. Αυτά που θα αναβάθμιζαν τη δημόσια παιδεία μακροχρόνια. Δεν θέλετε να το κάνετε, γιατί δεν είστε υπέρ της δημόσιας παιδείας.

Αφού τα κάνετε όλα αυτά, τι άλλο κάνατε; Φέρνετε τον κόσμο στην φτωχοποίηση και στη χρεοκοπία και αντί να φέρετε μέτρα προστασίας ουσιαστικής, νομοθετείτε και τον Πτωχευτικό Κώδικα, ώστε να υπάρχουν τα «εργαλεία», για να πτωχεύσει αυτός ο κόσμος, στήνοντας μία ολόκληρη «παγίδα». Με μία έγκαιρη προειδοποίηση, την οποία διαφημίσατε ως βοήθεια, όπου θα τρέχει ο κόσμος, με τον κίνδυνο να χρεοκοπήσει, να ενημερώσει τα επικαιροποιημένα στοιχεία του στη φόρμα, για να μπει σε συμβιβασμό με τους δανειστές του. Όμως οι δανειστές, οι πιστωτές, οι τράπεζες, δηλαδή, και τα «αρπακτικά» funds δεν έχουν καμία υποχρέωση να απαντήσουν. Δεν έχουν καμία υποχρέωση να δώσουν καν απάντηση, όχι να κάνουν αντιπρόταση σε αυτόν τον άνθρωπο, σε αυτή τη γυναίκα ή τον άντρα που θα έρθει «γονυπετής», όπως τον έχετε καταντήσει, για να ζητήσει συμβιβασμό. Και αφού λάβουν τα στοιχεία, προχωράνε στην κατάσχεση της περιουσίας του. Έχετε φτάσει στο σημείο, για να τρομοκρατήσετε τον κόσμο, ότι, αν τρεις φορές μπει σε πλειστηριασμό ένα ή παραπάνω από τα ακίνητα του και είναι «άκαρπος» ο πλειστηριασμός, να δημεύονται, χωρίς απομειώνεται το χρέος του.

Αυτή είναι η λογική σας. Εσείς κάνετε την κρίση ευκαιρία, ευκαιρία για τη φτωχοποίηση, ευκαιρία για τη συγκέντρωση ιδιοκτησίας, για τη συγκέντρωση των οικονομικών δραστηριοτήτων σε λίγους. Αυτό κάνετε πολύ μεθοδικά.

Μας φέρνετε, στο άκρον άωτον της ευαισθησίας σας, διευκολύνσεις για αναστολή πληρωμών αξιογράφων σε διάφορες κατηγορίες επιχειρήσεων. Πραγματικά, στο πλαίσιο που σας περιέγραψα, είναι αστείο. Όμως, να το πούμε και διαφορετικά. Επειδή ζητάτε να επιστρέψει ο κόσμος την επιστρεπτέα προκαταβολή, πώς θα επιστρέψει αυτά τα χρήματα; Δηλαδή, ας πούμε, ότι είστε καλοπροαίρετοι και τα εννοείτε. Πώς περιμένετε, ότι θα επιστραφούν όλα αυτά τα χρήματα; Πώς περιμένετε, ότι θα μπορέσουν αυτοί οι άνθρωποι και οι επιχειρήσεις να αποπληρώσουν αυτά τα δάνεια την επόμενη ημέρα που θα έχουν χρεοκοπήσει; Πώς θα γίνει αυτό; Δεν μας εξηγείτε, γιατί δεν σας ενδιαφέρει τι θα γίνει. Σας ενδιαφέρει η φτωχοποίηση των πολιτών. Είναι πολύ λυπητερό να έχεις μια Κυβέρνηση, η οποία αυτό κατανοεί ως δημόσιο συμφέρον.

Εμείς ζητάμε απλά, απτά πράγματα. Άμεσα τη διαγραφή των φορολογικών και ασφαλιστικών χρεών που δημιουργήθηκαν το 2020 για όλες τις επιχειρήσεις και τα άτομα που βρίσκονται σε αδυναμία. Η επιστρεπτέα προκαταβολή να γίνει κεφαλαιακή ενίσχυση, όπως, στην πράξη, κάνατε με την AΕGEAN. Αυτό κάνατε στην πράξη, όχι χρέος. Μην κάνετε αυτή η πανδημία να αυξήσει το ιδιωτικό χρέος, το οποίο είναι δυσθεώρητο και το είπε και ο κ. Υπουργός. Αν δεν είναι «κροκοδείλια δάκρυα», σας παρακαλώ, να πάρετε ουσιαστικά μέτρα. Καταργήστε τον «ΗΡΑΚΛΗ», καταργήστε τον Πτωχευτικό Κώδικα, επιτρέψτε τη διαγραφή των ασφαλιστικών και των φορολογικών χρεών, μην ζητάτε την επιστρεπτέα προκαταβολή ή κάντε την κεφαλαιακή ενίσχυση.

 Για την AΕGEAN, όπου είναι πολλά τα ζητήματα, προφανώς, δεν συμμετείχαμε στα πολύ μεγάλα κέρδη που είχε η εταιρεία. Δεν τα μοιραζόμασταν. Δεν είναι το θέμα, ότι πρέπει να μοιραστούμε. Όμως, αυτή τη στιγμή, γιατί πρέπει να συμμετέχουμε στα κόστη και στις ζημίες; Τελικά, συμμετείχαμε στα ρίσκα που πήρε αυτή η εταιρεία, όχι, όμως, στα ασφαλή της κέρδη. Θα ήταν λογικό να γίνει ένα μοντέλο, το οποίο ισχύει και στο εξωτερικό. Να πάρει, όχι το δικαίωμα, αλλά να πάρει τις μετοχές, να συμμετέχει στο ποσοστό το αντίστοιχο στη διοίκηση της εταιρείας το Δημόσιο. Αυτά κάνουν τα ευνοούμενα κράτη και δεν έχει σχέση με ιδεολογία αυτό. Είναι η απλή λογική στην εξυπηρέτηση του δημόσιου συμφέροντος.

 Σε ότι αφορά στην Ανεξάρτητη Αρχή Δημοσίων Εσόδων, να πάρει και αποσπασμένους και ό,τι χρειάζεται, αλλά να επανέλθει στον δημόσιο έλεγχο. Να φύγει από τον έλεγχο των θεσμών και να επανέλθει ξανά στον έλεγχο του Υπουργού Οικονομικών.

Σε ότι αφορά στο άρθρο 40, όπως ανακοίνωσα καταθέτουμε τροπολογία. Είναι αδιανόητο -και νομίζω ήταν εις γνώση του Υπουργού το θέμα και πριν καταθέσει το άρθρο 40, ότι, αυτή τη στιγμή, διακρίνετε τους εργαζόμενους. Από τους εργαζόμενους στον Τύπο, που πρέπει να αποζημιωθούν, γιατί έμειναν απλήρωτοι και στα Μέσα Ενημέρωσης, οι εργαζόμενοι στον ΔΟΛ καλύπτονται, ενώ στον ΤΗΛΕΤΥΠΟ και σε άλλα Μέσα, επειδή ο ειδικός διαχειριστής, κατ’ εφαρμογή παλαιότερων αποφάσεων έβγαλε πίνακα προτεραιότητας για τους πιστωτές, άρα, ότι έχουν προτεραιότητα τράπεζες έναντι των εργαζομένων, η τροπολογία σας δεν ισχύει και δεν τους καλύπτει και οι άνθρωποι αυτοί δεν μπορούν να αποζημιωθούν, ειδικά στην οικονομική κατάσταση που έχουμε σήμερα.

 Αυτό που ζητάμε είναι το αυτονόητο. Η τροπολογία σας να έχει ισχύ για όλους. Αυτό σημαίνει να ξαναγίνουν αυτοί οι πίνακες κατάταξης. Γι’ αυτό σας καλούμε να δεχτείτε αυτή την τροπολογία.

Όσο για την απογραφή, αυτό που θα δούμε, δηλαδή, η δημογραφική «κατάρρευση» της χώρας, έχει ονοματεπώνυμο. Είναι η διάλυση των εργασιακών δικαιωμάτων, η διάλυση, δηλαδή, των συλλογικών συμβάσεων που νομοθετείτε νομοσχέδιο, παρά νομοσχέδιο και που φτάνουμε, αυτή τη στιγμή, στην πλήρη εργασιακή ανασφάλεια, στην «κατάρρευση» των μισθών. Οδηγείτε έτσι τον κόσμο να νιώθει ανασφάλεια, για να κάνει οικογένεια ή να φεύγει στο εξωτερικό.

Αν θέλετε να ανατραπεί η δημογραφική μας «κατάρρευση», πέρα από τα «κροκοδείλια δάκρυα», λυπάμαι αλλά τέτοια είναι, πρέπει να πάρουμε μέτρα και τα μέτρα είναι σαφή. Θωρακίστε τη μητρότητα και την πατρότητα, θωρακίστε τα εργασιακά δικαιώματα, θωρακίστε το δικαίωμα στην εργασία στη χώρα μας.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο κ. Καρασμάνης.

**ΓΕΩΡΓΙΟΣ ΚΑΡΑΣΜΑΝΗΣ:** Ευχαριστώ πολύ,κύριε Πρόεδρε.

Δεν υπάρχει καμία αμφιβολία, ότι το νομοσχέδιο αυτό κινείται προς τη θετική κατεύθυνση. Έχει σημαντικές διατάξεις που επιλύουν προβλήματα που απασχολούν τις πληττόμενες κοινωνικές τάξεις, τους πληττόμενους κλάδους.

Το Α΄ Μέρος του νομοσχεδίου αναφέρεται στην απογραφή, μέσα από την οποία αναδεικνύεται το τεράστιο πρόβλημα του δημογραφικού. Η Ελλάδα φθίνει πληθυσμιακά και γηράσκει επικίνδυνα. Το δημογραφικό πρόβλημα της Πατρίδας μας εξελίσσεται δραματικά τις τελευταίες δεκαετίες. Το πρόβλημα αυτό ξεκινά από τη δεκαετία του ΄80, όταν ο δείκτης υπογεννητικότητας ήταν 2,1 ενώ τώρα έχει πέσει στο 1,38.

Σε όλες τις περιφέρειες παρατηρούμε, ότι υπερτερούν οι θάνατοι από τις γεννήσεις. Μάλιστα, σε κάποιες περιφέρειες οι ιερείς τελούν συχνότερα εξόδιες ακολουθίες, παρά μυστήρια γάμων και βαφτίσεων. Όλα αυτά επιβεβαιώνουν τραγικά τις Εκθέσεις της Κομισιόν, οι οποίες λένε, ότι το 2060 ο ενεργός πληθυσμός της Ελλάδας θα πέσει στα 4.600.000 από τα 7.000.000 που είναι σήμερα. Αυτό θα έχει μεγάλες επιπτώσεις στα ασφαλιστικά μας ταμεία.

Η Κυβέρνησή μας έχει πάρει σημαντικά μέτρα. Το πρώτο μέτρο που έχει πάρει είναι, ότι έχει θεσπίσει το επίδομα γέννησης των 2.000 ευρώ και έχει αυξήσει το αφορολόγητο, κατά 1.000 ευρώ για κάθε παιδί. Το τελευταίο νομοσχέδιο που ψηφίσαμε, πριν από δύο εβδομάδες για τον γραπτό διαγωνισμό, μέσω του ΑΣΕΠ, αυξάνει τα ποσοστά προσλήψεων των παιδιών τριτέκνων και πολύτεκνων οικογενειών. Επίσης, είναι πάρα πολύ σημαντική η απόφαση του Πρωθυπουργού μας για ίδρυση Υφυπουργείου Δημογραφικής Πολιτικής και Οικογένειας. Πιστεύω, ότι, μέχρι το τέλος της τετραετίας, θα ληφθούν μέτρα στήριξης των πολύτεκνων οικογενειών και θα δοθούν κίνητρα, για να αποκτήσουν τα νέα ζευγάρια παιδιά, γιατί είναι «ωρολογιακή βόμβα» στα θεμέλια του έθνους το δημογραφικό.

Το Β΄ Μέρος του νομοσχέδιου ασχολείται με τα μέτρα στήριξης των πληττόμενων κλάδων. Θεωρώ πολύ σημαντικό το άρθρο, με το οποίο απαλλάσσονται επιδοτήσεις και ενισχύσεις που έχουν αποκτηθεί το έτος 2020-2021 από την εισφορά αλληλεγγύης, με δεδομένο, ότι η εισφορά αλληλεγγύης έχει αυξηθεί υπέρμετρα, «βάρβαρα» από την προηγούμενη Κυβέρνηση στο 10% από το 2,2% που ήταν. Όπως, επίσης, θεωρώ πολύ σημαντικά τα μέτρα, που ανακοινώθηκαν για τη στήριξη των μέτρων των επιχειρήσεων από τον Υφυπουργό και τον Υπουργό. Πράγματι, οι άνθρωποι αυτοί έχουν στερηθεί εισοδήματος και η Κυβέρνηση τους ενισχύει με οικονομικά μέτρα. Έχει θέσει πάνω απ’ όλα τον άνθρωπο και την υγεία του ελληνικού λαού και αυτό φυσικά αποτελεί την ύψιστη πολιτική απόφαση και προτεραιότητα της Κυβέρνησης. Το έχει αποδείξει στην πράξη. Έχει σταθεί δίπλα στις επιχειρήσεις και στους εργαζόμενους, αλλά δεν υπάρχει περισσότερη ρευστότητα, για να μπορέσει να καλύψει πλήρως όλη αυτή τη ζημιά.

Θεωρώ σημαντικό το άρθρο 29, που παρέχει τη δυνατότητα χορήγησης ενίσχυσης σε επιχειρήσεις που επλήγησαν από την πανδημία, με τη μορφή της επιδότησης παγίων δαπανών. Θα ήθελα η ηγεσία του Υπουργείου να προσέξει τις προϋποθέσεις, οι οποίες θα εξειδικευτούν με έκδοση κυα, όπου θα προσδιοριστούν οι πάγιες δαπάνες. Θέλω να λάβει υπόψη όλες τις θέσεις, όλες τις προτάσεις των φορέων που έχουν υποβληθεί μέσω υπομνημάτων στη Βουλή, μέσω του Κοινοβουλευτικού Ελέγχου, εν είδη αναφορών, γιατί υπάρχει μεγάλο πρόβλημα, ειδικά για τις επιχειρήσεις εστίασης, όπως, επίσης, και για τις επιχειρήσεις που είναι στον χειμερινό τουρισμό στα χιονοδρομικά κέντρα ή στις ιαματικές πηγές. Αναφέρομαι στις επιχειρήσεις του Καϊμακτσαλάν, του Πόζα.

Απ’ όλα αυτά τα μέτρα που έχουν ληφθεί, οι επιχειρήσεις αυτές δεν μπόρεσαν να χρηματοδοτηθούν. Αρκεί να σας πω, ότι από τις 120 επιχειρήσεις, τουλάχιστον, που δραστηριοποιούνται στο χιονοδρομικό κέντρο του Καϊμακτσαλάν, μόνο 10 επιχειρήσεις έχουν χρηματοδοτηθεί. Το ίδιο ακριβώς έχει γίνει με τα ενοικιαζόμενα δωμάτια στα Λουτρά Πόζαρ. Θα πρέπει να προσέξουν πάρα πολύ με την επιχορήγηση των ενισχύσεων στις πάγιες δαπάνες. Αρκεί να σας πω, ότι τα ξενοδοχεία, λόγω του ότι υπάρχουν πολικές θερμοκρασίες κάτω από -7 και -8 βαθμούς Κελσίου, αναγκάζονται να καίνε πετρέλαιο κίνησης και όχι πετρέλαιο θέρμανσης, με ότι αυτό συνεπάγεται. Δηλαδή, πρέπει να συντηρήσουν το υδραυλικό σύστημα, αλλιώς θα διαλυθεί. Πρέπει, λοιπόν, να το προσέξουμε πάρα πολύ αυτό το θέμα.

Επίσης, πρέπει να προσέξουμε και τα παραδοσιακά καφενεία, καθώς είναι μία ιδιάζουσα μορφή. Πρέπει να υπάρχει ένα εξειδικευμένο πρόγραμμα, για να στηριχθούν αυτά τα παραδοσιακά καφενεία, έστω και με ένα συμβολικό ποσό, γιατί, συνεχώς, κλείνουν. Και ο κ. Σταϊκούρας και ο κ. Βεσυρόπουλος είναι από Νομούς που έχουν τέτοια καφενεία. Οι άνθρωποι που έχουν τα καφενεία, δεν μπορούν με πέντε και δέκα καφέδες να έχουν εισόδημα, γι’ αυτό πρέπει να υπάρξει ένα εξειδικευμένο και στοχευμένο πρόγραμμα στήριξης, έστω και συμβολικά αυτών των καφενείων, όπως και των επιχειρήσεων που έχω αναφέρει.

Έρχομαι στο άρθρο 39, μέσω του οποίου επιλύονται, μερικώς, τα θέματα που έχουν προκύψει, τα υπηρεσιακά, στους Δήμους Λαυρεωτικής και Σαρωνικού. Κάτι αντίστοιχο έχουμε και στον δικό Νομό και στην Έδεσσα. Οι άνθρωποι αυτοί τα κατέχουν και τα νέμονται, επί πολλές δεκαετίες. Τα ακίνητα αυτά, όμως, λόγω του Κτηματολογίου διεκδικούνται από το ελληνικό δημόσιο. Ποτέ τέτοιο θέμα δεν έχει γίνει στο παρελθόν και δεν υπήρξε τέτοια διαμαρτυρία. Επί των οικοπέδων αυτών, οι άνθρωποι έχουν χτίσει οικοδομές, εκπληρώνουν όλα τα φορολογικά τους «βάρη», νόμιμες άδειες, κ.λπ.. Επιπλέον, υπάρχει μία ιδιότυπη «ομηρία» με αυτούς τους ανθρώπους, αλλά και με τους κατοίκους του Γραμματικού, με το δασοαγρόκτημα. Εκεί έχει υποβληθεί ξαφνικά από το Δημόσιο εκπρόθεσμη δήλωση κυριότητας στο Γραφείο Κτηματογράφησης, όπως, επίσης, και εκπρόθεσμη ένσταση, κατά των κυριότερων αγροτεμαχίων αυτών. Από τους ανθρώπους αυτούς ζητούνται αποζημιώσεις που φθάνουν μέχρι και τις 100.000 ευρώ. Οι άνθρωποι αυτοί, όμως, είναι φτωχοί, είναι αγρότες, είναι κτηνοτρόφοι. Όμως, έχουν συμβόλαια, έχουν έγγραφα ιδιοκτησίας, ακόμη και από την τουρκοκρατία.

Εγώ, το 2007, μέσω του Κοινοβουλευτικού ελέγχου, έχω πάρει απάντηση από το Υπουργείο Γεωργίας, ότι το αγρόκτημα αυτό είναι ιδιωτικό, είναι ιδιωτικές εκτάσεις και δεν μπορεί να εγείρει και να υποβάλει δικαιώματα ακυρότητας το Δημόσιο. Ο κ. Υπουργός, χθες, είπε, ότι θα δώσει μία παράταση στην εξέταση αυτών των ενστάσεων του Δημοσίου, όπου θέλω να συμπεριλάβει και τις δικές μας περιοχές. Επίσης, είπε, ότι θα υπάρξει μία Επιτροπή, που μέσα σε τρεις μήνες, θα υποβάλει μία πρόταση προς τη πολιτική ηγεσία και ένα προσχέδιο που θα λύνει αυτές τις εκκρεμότητες δεκαετιών.

Αναμφίβολα, πιστεύω, ότι θα είναι και οι δικές μας περιοχές, γιατί, ειρήσθω εν παρόδω, όλο αυτό το διάστημα είχαμε επικοινωνία με τον κ. Βεσυρόπουλο, ο οποίος γνωρίζει άριστα το πρόβλημα αυτό. Το γνωρίζει άριστα και ο κ. Σταϊκούρας, στον οποίο έχω καταθέσει Ερώτηση από τον Σεπτέμβριο, στην οποία καταγράφω όλα αυτά τα προβλήματα, αλλά δεν έχω πάρει απάντηση, παρά το γεγονός, ότι είναι συνεπής και επιμελής, πιστεύοντας ότι μέσα από αυτό το άρθρο που υπάρχει στο νομοσχέδιο, θα έδινε λύση. Πλην, όμως, οι δικές μας περιοχές, δεν συμπεριλαμβάνονται.

Ελπίζω και πιστεύω, στο προσχέδιο που θα έρθει να είναι μέσα και οι δικές μας περιοχές και να δοθεί οριστικά τέλος σε αυτή την ιδιότυπη «ομηρία» αυτών των ιδιοκτητών.

Ευχαριστώ πολύ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει ο Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ πολύ, κύριε Πρόεδρε.

Αρχίζω με μία παρατήρηση του κ. Καράογλου, του καλού συναδέλφου από τη Ν.Δ., που είπε στην εισήγησή του, ότι με την πανδημία όλα αλλάζουν», ότι είμαστε σε έναν τελείως διαφορετικό κόσμο. Δεν λέω ακριβώς τις λέξεις του, αλλά μου φαίνεται αυτή ήταν η ουσία αυτού που ήθελε να πει. Δεν το βλέπω, όμως, αυτό από την Κυβέρνηση. Δεν βλέπω από την Κυβέρνηση, ότι έχει καταλάβει, ότι μπροστά σε αυτή τη τριπλή κρίση, οικονομική, υγειονομική, κλιματική, συν της Δημοκρατίας, τρεις συν μία θα έλεγα, δεν βλέπω να έχει αλλάξει η νοοτροπία, οι προτεραιότητες, ο σχεδιασμός.

Στα υγειονομικά, είναι ξεκάθαρο αυτό. Δηλαδή, ενώ όλος ο κόσμος, όπως τα λέει ο κ. Καράογλου, επανεξετάζει, επαναξιολογηθεί, ποια πράγματα στη ζωή έχουν σημασία. Κατά κάποιον τρόπο, αυτοί που δουλεύουν στα νοσοκομεία, είτε είναι γιατροί, είτε είναι νοσηλευτές, έχουν κάποιο ρόλο πιο σημαντικό, από αυτούς που δουλεύουν στην JP Morgan, ή στην Microsoft. Όμως, συνεχίζουμε να κάνουμε, ότι είναι δυνατόν λιγότερο, μόνο για να αντιμετωπίσουμε την πανδημία και μετά βλέπουμε. Δεν επενδύουμε σε μόνιμο προσωπικό, δεν καταλαβαίνουμε πόσο σημαντικό είναι να ξεφύγουμε από το νοσοκομειακοκεντρικό σύστημα, να το «ανοίξουμε» στις περιφέρειες, στην πρωτοβάθμια υγεία και συνεχίζουμε, στο πίσω μέρος του μυαλού μας, του μυαλού, δηλαδή, της Ν.Δ., να πιστεύουμε, ότι οι υπάλληλοι της JP Morgan και της Microsoft, είναι πιο σημαντικοί από αυτούς που δουλεύουν στο σύστημα υγείας.

Δεν βλέπουμε αυτή τη διαφορά στην Παιδεία. Την ίδια στιγμή, κύριε Πρόεδρε, που μιλάμε εμείς εδώ για ένα οικονομικό νομοσχέδιο, στην Ολομέλεια, η Επιτροπή για την παιδεία, ενώ η Ε.Ε. λέει να αυξηθούν οι στόχοι για το πόσοι θα εισάγονται στα Πανεπιστήμια, εσείς νομοθετείτε, να μειωθούν οι άνθρωποι που θα εισάγονται στο Πανεπιστήμιο.

Πάμε στα οικονομικά μας. Πόσο ισχύει αυτό που λέει ο κ. Καράογλου, ότι όλα έχουν αλλάξει και ότι όλοι πρέπει να επανεξετάσουμε τη στάση μας μέσα σε αυτή τη κρίση; Έχουμε τον κ. Σκυλακάκη από το Υπουργείο Οικονομικών, να λέει, ότι ό,τι θα δαπανήσουμε τώρα, το παίρνουμε από επόμενες γενιές. Πραγματικά, αυτό έχετε καταλάβει μέσα σε αυτή τη πανδημία; Αυτό το αξίωμα του κ. Σκυλακάκη, ό,τι ότι ξοδεύουμε είναι από τις επόμενες γενιές, ισχύει για τους οικονομολόγους, αν και μόνο αν, δεν έχουμε άδηλους πόρους, αν είμαστε στη πλήρη απασχόληση. Όταν έχουμε ανεργία, όταν τα εργοστάσια δεν δουλεύουν, δεν ισχύει αυτό το αξίωμα, γιατί με τις επενδύσεις, μεγάλες και έγκυρες της Κυβέρνησης, έρχονται πόροι που τώρα δεν δουλεύουν. Άρα, δημιουργείται ο πλούτος και η ανάπτυξη και δεν δανείζεσαι από το μέλλον. Ίσα - ίσα, εξασφαλίζεις το μέλλον, ακριβώς, γιατί βοηθάς στην ανάπτυξη, ή, τουλάχιστον, σε αυτές τις συνθήκες, περιορίζεις πόσο πέφτει η ανάπτυξη, για να μην αυξηθεί το χρέος, ως ποσοστό του ΑΕΠ. Άρα, όχι μόνο πρακτικές πολιτικές δεν έχετε αλλάξει σε αυτή τη πανδημία, αλλά ούτε και κάποιες νύξεις στην ιδεολογία σας. Και γι’ αυτό δεν παίρνετε και μέρος, ως οικονομικό επιτελείο, ή δεν καταλαβαίνω εγώ, σε μεγάλες συζητήσεις που γίνονται στην Ευρώπη.

Σήμερα, διαβάζω στους Financial Times, ότι έχει ανοίξει, εντός του χριστιανοδημοκρατικού κόμματος στη Γερμανία, το τι κάνουμε με τη δημοσιονομική πολιτική. Θα θυμάστε το διάσημο δημοσιονομικό «φρένο» που συνταγματικά περιορίζει τα ελλείμματα και ανοίγει εντός του χριστιανοδημοκρατικού κόμματος η συζήτηση, αν αυτό δημιούργησε στο λάθος, την περίοδο 2009-2019 με τη λιτότητα και πρέπει να το αλλάξουμε. Άρα, υπάρχει και μία ευρωπαϊκή συζήτηση, για το αν θα επιστρέψουμε στο Σύμφωνο Σταθερότητας. Θα είναι το ίδιο σύμφωνο σταθερότητας;

Εσείς, παρεμβαίνετε σε αυτό, αν ισχύει αυτό που λέει ο κ. Καράογλου, ότι έχετε καταλάβει, ότι είμαστε σε έναν καινούργιο κόσμο; Ή τη συζήτηση για το Ταμείο Ανάκαμψης, που εκεί γίνεται πάλι μία μεγάλη ευρωπαϊκή συζήτηση. Πρέπει να υπάρχουν περιορισμοί και ποιοι θα είναι οι περιορισμοί αυτών των δαπανών; Θα είναι περιορισμοί με την παλιά λογική των νεοφιλελεύθερων μεταρρυθμίσεων, ή τώρα που ξέρουμε, ότι όλος ο κόσμος αλλάζει, λόγω της πανδημίας, λόγω της κλιματικής αλλαγής, πρέπει να υπάρχει μία διακριτική ευχέρεια για τις μεταρρυθμίσεις να αφορούν και την κοινωνία και το κλίμα με έναν διαφορετικό τρόπο από τα δέκα χρόνια που περάσαμε;

Αυτό έχει σχέση και με το νομοσχέδιο για το Πρόγραμμα Δημοσίων Επενδύσεων, που το ανέδειξε η κυρία Παπανάτσιου, η Εισηγήτριά μας. Πρέπει να κάνουμε και μία συζήτηση πραγματική για το τι λέει η πιάτσα και τι λένε οι εφημερίδες, που εδώ δεν τα συζητάμε. Τι λέει η πιάτσα και τι λένε οι εφημερίδες; Ότι για να δείξετε γρήγορο έργο, για να μπορείτε να εκμεταλλευτείτε και το Ταμείο γρήγορα, δεν θα πάτε, όπως θα πηγαίνατε, αν, όντως, είχατε καταλάβει, ότι όλα αλλάζουν. Δεν θα πάτε, δηλαδή, με ένα σχέδιο που έχει αναπτυξιακές προτεραιότητες και αναπτυξιακούς στόχους, απ’ όπου θα προκύψουν οι επενδύσεις και ποιος θα τις κάνει, αλλά θα κάνετε το αντίθετο. Θα κάνετε μία συμφωνία με επιχειρηματίες, ποιοι μπορούν να κάνουν γρήγορα τις επενδύσεις, με δικά τους κριτήρια, θα τους βοηθήσετε και αν δεν το εγκρίνει η Ε.Ε., θα δείτε τι θα κάνετε. Δεν μας λέτε, όμως, τι θα κάνετε και αυτό είναι που ανέδειξε η κυρία Παπανάτσιου.

Ένα τελευταίο σημείο, κύριε Πρόεδρε, για την AEGEAN. Κατά την άποψή μου, υπάρχει μία αμφισημία, που υποσχέθηκε ο κ. Υπουργός, ότι θα τη συζητήσουμε στην Ολομέλεια. Έχουμε κάνει και μία συζήτηση με τον κ. Καράογλου, για να τη διευκρινίσουμε. Πως εξασφαλίζεται, ότι θα κερδίσει το Δημόσιο, σε περίπτωση που πάει καλά, που όλοι ευχόμαστε η AEGEAN να πάει καλά, και πως θα περιοριστεί το κόστος προς το Δημόσιο, αν δεν πάει καλά. Άρα, ένα θέμα είναι να το εξασφαλίσουμε αυτό. Να εξασφαλίσουμε, δηλαδή, ότι δεν ισχύει ο παλιός κανόνας του καπιταλισμού, ότι στα κέρδη είναι οι ιδιώτες και στις απώλειες κοινωνικοποιούνται.

Το δεύτερο, όμως, θέμα που και αυτό το ανέδειξε η κυρία Παπανάτσιου, αλλά και άλλοι ομιλητές, είναι ποια κριτήρια βάζουμε γι’ αυτή τη βοήθεια. Αν θέλετε το μεγάλο αντιπαράδειγμα, ήταν η οικονομική πολιτική του Τραμπ. Τι έκανε ο Τραμπ που έδωσε τεράστια βοήθεια, πολύ περισσότερο απ’ ότι δίνετε, όχι μόνο εσείς, αλλά και σε ευρωπαϊκό επίπεδο; Δεν έβαλε κανένα κριτήριο. Και αυτή τη βοήθεια στις μεγάλες επιχειρήσεις, στις μικρές επιχειρήσεις, στις μικρομεσαίες επιχειρήσεις την έκαναν μερίσματα, έγιναν stock options για τους manager, έκαναν συγχωνεύσεις, δηλαδή, ότι μη αναπτυξιακό μπορεί να φανταστεί κανείς με τις ανάγκες. Εσείς ποια κριτήρια θα βάλετε; Δεν το βλέπουμε στο νομοσχέδιο αυτό. Θα βάλετε κριτήρια, όπως έπρεπε, εργασιακά; Θα βάλετε κριτήρια να μην δίνουν μερίσματα ή να μη δίνουν bonus στους stock managers;

Χρειάζεται μία συζήτηση, ώστε να ξέρει ο ελληνικός λαός, ότι, βεβαίως, τους βοηθάμε και πρέπει να τους βοηθήσουμε, αλλά βάζουμε κάποια κριτήρια και κάποιους όρους, να έχουμε και κάποιον λόγο και στην πολιτική.

Επίσης, εμείς πρέπει να συμμετέχουμε στο Δ.Σ.; Πρέπει να δείτε κάποιον άλλον τρόπο να υπάρχει αυτή η εξασφάλιση του δημοσίου συμφέροντος, όχι μόνο με οικονομικούς όρους, ότι θα πάρουμε κάτι, όταν θα πάει καλύτερα, αλλά και στην οικονομική πολιτική. Αυτό, όμως, δεν υπάρχει, αυτή τη στιγμή, στο νομοσχέδιο. Νομίζω, ότι μετά από τη συζήτηση στην Επιτροπή, αν, όντως, έχει κάποιο δίκιο ο κ. Καράογλου -που δεν το βλέπω- ότι όλα τα πράγματα αλλάζουν σε αυτή την κρίση και ότι έχετε διαφορετική προσέγγιση, περιμένουμε να δούμε τις αντιδράσεις σας στην Ολομέλεια.

Σας ευχαριστώ, κύριε Πρόεδρε και για την ανοχή σας.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Τον λόγο έχει, ο κ. Κονσόλας.

**ΕΜΜΑΝΟΥΗΛ (ΜΑΝΟΣ) ΚΟΝΣΟΛΑΣ:** Ευχαριστώ πολύ, για τη δυνατότητα που μου δίνετε να συζητήσουμε και να τοποθετηθώ για το νομοσχέδιο που φέρνει προς ψήφιση η Κυβέρνηση, που αποτελεί έναν ακόμα «κρίκο» στην «αλυσίδα» των μέτρων στήριξης για επιχειρήσεις, για εργαζόμενους, για επαγγελματίες και, κυρίως, αυτούς που αντιμετωπίζουν τις αρνητικές επιπτώσεις της πανδημίας στην επαγγελματική τους δραστηριότητα, αλλά και στην καθημερινότητά τους.

Θέλω να εκφράσω την ικανοποίησή μου στον κ. Βεσυρόπουλο για την άμεση αντανάκλαση που δείχνει στα προβλήματα της ελληνικής κοινωνίας και των ανθρώπων που προείπαμε. Είναι αλήθεια, ότι το 100% της απαλλαγής από το ενοίκιο στις επιχειρήσεις που μένουν κλειστές για συγκεκριμένους κλάδους για τον Ιανουάριο και τον Φεβρουάριο, αποτελεί ένα ουσιαστικό μέτρο στήριξης και ανακούφισης αυτών των επιχειρήσεων.

Το ίδιο ισχύει και για την αντίστοιχη καταβολή από τον Κρατικό Προϋπολογισμό του 80% αυτού του ενοικίου στους ιδιοκτήτες ακινήτων. Ουσιαστικό μέτρο στήριξης είναι και η επιδότηση πάγιων δαπανών των επιχειρήσεων, που δίνει «ανάσα» σε χιλιάδες επιχειρήσεις, ιδιαίτερα, σε όσες δραστηριοποιούνται στον τομέα του τουρισμού.

Με αυτό το δεδομένο, θα ήθελα να καταθέσω δύο προτάσεις. Κύριε Υπουργέ, η πρώτη είναι η αύξηση αυτού του ορίου, για να στηριχθούν, όσο το δυνατόν, περισσότερες επιχειρήσεις και η δεύτερη είναι η ευελιξία, ως προς τον τρόπο και το είδος επιδότησης των παγίων δαπανών που καλύπτουν έξοδα ενοικίων ή μισθών ή λογαριασμών ΔΕΚΟ. Πιστεύω ότι θα πρέπει να συμπεριληφθεί και η επιδότηση φορολογικών υποχρεώσεων, μέσω ενός συμψηφιστικού πλαισίου. Δεν είναι μόνο το γεγονός, ότι έτσι αποτρέπεται η διεύρυνση του αριθμού, όσων οφείλουν στην εφορία, αλλά με τον τρόπο αυτόν, θα διευκολυνθούν σημαντικά και οι επιχειρήσεις. Το βιώνουμε όλοι, σε όλες τις εκλογικές περιφέρειες, σε όλη την επικράτεια. Είναι μία πολύ σημαντική παράμετρος.

Πιστεύω ότι η πλειοψηφία των Ελλήνων πολιτών αναγνωρίζει και αποτιμά θετικά τις προσπάθειες της Κυβέρνησης, για να στηρίξει την πραγματική οικονομία. Αυτός, εξάλλου, είναι ο βασικός στόχος και η προϋπόθεση, για να επιβιώσουμε και την επόμενη μέρα και να φτάσουμε να είμαστε έτοιμοι να επανεκκινηθεί σε όλο το εύρος και το βάθος της η οικονομία. Άλλωστε, αυτό αποτυπώνεται και στις μετρήσεις της κοινής γνώμης, μαζί με μία ισχυρή τάση ενίσχυσης της εμπιστοσύνης στο πρόσωπο του Πρωθυπουργού. Το γνωρίζουμε όλοι, το βλέπουμε, το διαβάζουμε, το βιώνουμε.

Κύριε Πρόεδρε, κύριε Υπουργέ, κυρίες και κύριοι Βουλευτές, ένας από τους κλάδους που έχει υποστεί τον μέγιστο βαθμό τις συνέπειας της πανδημίας είναι η εστίαση. Και επιτρέψτε μου να καταθέσω την προσωπική μου μαρτυρία, αφού είμαι από μία εκλογική περιφέρεια, από τα Δωδεκάνησα. Στο γενικότερο πλαίσιο της Περιφέρειας του Νοτίου Αιγαίου η τουριστική οικονομία αγγίζει το ποσοστό του 97%.

Καταλαβαίνετε, λοιπόν, ότι ο κλάδος που έχει υποστεί τον μέγιστο βαθμό από τις συνέπειες της πανδημίας, εκτός από τον τουρισμό, είναι και η εστίαση. Και δεν αναφέρομαι μόνο στις συνέπειες από τα δύο lockdown, αλλά και στις συνέπειες που υπήρχαν από τη μείωση του τουριστικού «ρεύματος» που έπληξε την εστίαση και ιδιαίτερα σε περιοχές που αποτελούν τουριστικό προορισμό.

Με δεδομένο, ότι υπάρχει και η απειλή ενός τρίτου κύματος, σε ότι αφορά στην πανδημία, αντιλαμβανόμαστε όλοι, αγαπητοί συνάδελφοι, ότι απομακρύνεται ο χρόνος επιστροφής σε κάποιας μορφής κανονικότητας, σε ότι αφορά τις επιχειρήσεις εστίασης. Αυτό, πρακτικά, τι σημαίνει; Σημαίνει ότι τα προβλήματα ρευστότητας των επιχειρήσεων θα πολλαπλασιαστούν και ιδιαίτερα τα προβλήματα ρευστότητας των επιχειρήσεων της εστίασης, κάτι που είμαι βέβαιος, ότι αντιλαμβάνεται η Κυβέρνηση.

Ο στόχος πρέπει να είναι διττός. Πρώτον, να κρατηθούν ζωντανές οι επιχειρήσεις εστίασης και να μην οδηγηθούν κάποιες από αυτές σε αναστολή της λειτουργίας τους. Και ο δεύτερος στόχος, όταν γίνει το άνοιγμα αυτών των επιχειρήσεων, να στηριχθεί η λειτουργία τους, να καλυφθεί ένα μέρος των δαπανών για ένα χρονικό διάστημα, ώστε να επιβιώσουν και, κυρίως, να διατηρηθούν οι θέσεις εργασίας.

Σε αυτή την κατεύθυνση, κύριε Πρόεδρε, και τελειώνω με αυτή τη σκέψη, θα ήθελα να καταθέσω κάποιες προτάσεις για τη στήριξη των επιχειρήσεων της εστίασης. Προτάσεις, όπως, πρώτον, η διαμόρφωση ενός χρηματοδοτικού προγράμματος, μέσα από το ΕΣΠΑ, που θα απευθύνεται, αποκλειστικά, σε επιχειρήσεις εστίασης.

 Η δεύτερη πρόταση, σχετίζεται με την παράταση της μείωσης του ΦΠΑ στην εστίαση, μέχρι το τέλος του 2021, ενώ η τρίτη πρόταση, είναι μία ειδική επιστρεπτέα προκαταβολή που θα διατεθεί στις επιχειρήσεις εστίασης, πριν από την επανεκκίνηση της δραστηριότητας, για να στηριχθεί η λειτουργία τους, με την προϋπόθεση, βέβαια, διατήρησης των θέσεων εργασίας, αλλά και με μία επιδότηση των ασφαλιστικών εισφορών των εργαζομένων για ένα χρονικό διάστημα.

 Ως τέταρτη πρόταση, επιτρέψτε μου να καταθέσω τη μείωση ή και τον μηδενισμό της προκαταβολής φόρου για το ΄21, κάτι που δεν έχει ιδιαίτερο δημοσιονομικό κόστος, με δεδομένο, ότι η μείωση του τζίρου, αλλά και των δηλωθέντων εισοδημάτων για τις επιχειρήσεις αυτές της εστίασης, είναι ξεκάθαρη και αυτονόητη.

Υπενθυμίζω, άλλωστε, ότι η Ευρωπαϊκή Επιτροπή έχει παρατείνει ως τις 30 Ιουνίου του ΄21 το προσωρινό πλαίσιο για τις κρατικές ενισχύσεις, για να μπορούν τα κράτη-μέλη να στηρίξουν τις επιχειρήσεις που επλήγησαν από την κρίση του κορωνοϊού.

 Κύριε Πρόεδρε, αναμφίβολα, το νομοσχέδιο περιέχει θετικές διατάξεις, που μπορεί και πρέπει να τύχουν διακομματική στήριξης. Επαναλαμβάνω διακομματικής στήριξης. Αυτό που πρέπει, όμως, να κατανοήσουμε και να κατανοήσουν όλες οι πολιτικές δυνάμεις, είναι ότι η προσπάθεια για τη στήριξη της πραγματικής οικονομίας και των ανθρώπων, σε αυτή τη δύσκολη συγκυρία, είναι μία εθνική προσπάθεια και σε αυτή την προσπάθεια απαιτείται μία σύνθεση, συνεννόηση και κυρίως μία δημιουργική συζήτηση, όπως γίνεται τώρα, αλλά και ρεαλισμός.

Σας ευχαριστώ πολύ, κύριε Πρόεδρε.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής):** Σε αυτό το σημείο, ολοκληρώθηκε ο κύκλος των συναδέλφων Βουλευτών που είχαν δηλώσει να τοποθετηθούν, επί του νομοσχεδίου.

Τον λόγο έχει ο Υφυπουργός Οικονομικών, κ. Απόστολος Βεσυρόπουλος.

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών)**: Ευχαριστώ, κύριε Πρόεδρε.

Κυρίες και κύριοι συνάδελφοι, η Κυβέρνηση διαχειρίζεται την πιο μεγάλη κρίση, μετά τον Β΄ Παγκόσμιο Πόλεμο. Είναι μία κρίση που επηρεάζει όλες τις εκφάνσεις της ζωής. Η πανδημία έχει αυτή την ισχύ να επηρεάζει την οικονομική και κοινωνική ζωή, την καθημερινότητα, τις ψυχικές αντοχές των ανθρώπων και, κυρίως, τη δημόσια υγεία.

Ουσιαστικά, σε λίγες ημέρες, συμπληρώνεται ένας χρόνος από το «ξέσπασμα’ της πανδημίας. Μέσα σε αυτόν τον χρόνο αναγκαστήκαμε να λειτουργήσουμε με ευελιξία και ταχύτητα. Θέσαμε, εκ των πραγμάτων, σε πρώτη προτεραιότητα την υγεία και την ανθρώπινη ζωή. Οδηγηθήκαμε, νομοτελειακά, σε μέτρα στήριξης για την οικονομία, τις επιχειρήσεις, τους εργαζόμενους, τα νοικοκυριά, για όλους όσους πλήττονται από τις επιπτώσεις της πανδημίας. Τα μέτρα που λαμβάνουμε, επικαιροποιούνται διαρκώς.

Πριν από δέκα μήνες κάποιοι είχαν προαναγγείλει νέα μνημόνια. Διαψεύστηκαν. Τώρα προαναγγέλλουν, ότι τα μέτρα στήριξης εξαντλούνται και δεν θα υπάρξουν άλλα. Θα διαψευστούν και σε αυτό. Η Κυβέρνηση πήρε και θα συνεχίσει να παίρνει, όσα μέτρα χρειαστούν και όσα μας επιτρέπουν οι δημοσιονομικές αντοχές της οικονομίας μας για να στηρίξουμε αυτούς που, πραγματικά, έχουν ανάγκη, αυτούς που πλήττονται στον μέγιστο βαθμό από την πρωτόγνωρη αυτή κατάσταση που βιώνουμε. Αυτό επιβεβαιώνεται από το γεγονός, ότι οι νομοθετικές και θεσμικές πρωτοβουλίες, αλλά και οι παρεμβάσεις που επιχειρεί η Κυβέρνηση συνεχίζονται, επικαιροποιούνται διαρκώς, προστίθενται νέα στοιχεία και δεδομένα και, κυρίως, προστίθενται νέα μέτρα στήριξης, όπως αυτά που περιλαμβάνονται στο νομοσχέδιο που συζητάμε σήμερα.

Έχουμε πλήρη επίγνωση των δυσκολιών που βιώνουν οι συμπολίτες μας, οι επιχειρήσεις, οι επαγγελματίες, όλοι οι συνάνθρωποι μας. Οι ιδιαίτερες αυτές συνθήκες μάς οδήγησαν στη λήψη ενός ουσιαστικού μέτρου στήριξης και ανακούφισης, όπως είναι η πλήρης απαλλαγή από την καταβολή ενοικίου για τους μήνες Ιανουάριο και Φεβρουάριο για τις επιχειρήσεις που ήταν κλειστές με κρατική εντολή. Είναι ένα μέτρο που συμπεριλαμβάνει επιχειρήσεις, που δραστηριοποιούνται στο λιανεμπόριο, ακόμη και αυτές που λειτουργούν με υπηρεσίες ηλεκτρονικού ή τηλεφωνικού εμπορίου με παράδοση κατ’ οίκον, επιχειρήσεις της εστίασης, που λειτουργούν ακόμη και με διανομή προϊόντων σε πακέτο και παροχή προϊόντων σε πακέτο από καταστήματα, επιχειρήσεις των κλάδων πολιτισμού και αθλητισμού, τα γυμναστήρια, οι τουριστικές επιχειρήσεις, όπως ξενοδοχεία και τουριστικά καταλύματα, τουριστικά γραφεία, οι υπηρεσίες μεταφορών, τα κομμωτήρια και τα κέντρα αισθητικής.

Ταυτόχρονα, μιλάμε για ένα νέο μέτρο αμφίπλευρης στήριξης, που περιλαμβάνει και τους ιδιοκτήτες αυτών των ακινήτων, στους οποίους για τους ίδιους μήνες θα καταβληθεί απευθείας στον τραπεζικό τους λογαριασμό το 80% του μηνιαίου μισθώματος για τα φυσικά πρόσωπα και 60% για τα νομικά πρόσωπα. Όπως είπα και στην αρχική μου ομιλία στην Επιτροπή, τα ποσά των αποζημιώσεων που καταβάλλονται σε ιδιοκτήτες ακινήτων, δεν υπολογίζονται ως εισόδημα και θα είναι αφορολόγητα και ακατάσχετα.

Η πρωτόγνωρη αυτή κατάσταση έχει δημιουργήσει σοβαρά προβλήματα στην εύρυθμη λειτουργία της αγοράς, αλλά και μία πρωτόγνωρη εμπορική και πιστωτική κρίση. Είναι δεδομένο, ότι πρέπει να ανανεώνονται και να επικαιροποιούνται τα μέτρα που διευκολύνουν επιχειρήσεις και επαγγελματίες, για να προχωρήσουν στην εξόφληση επιταγών και αξιογράφων. Ανάλογα μέτρα, βεβαίως, τίθενται σε ισχύ και για τους κομιστές των αξιογράφων.

Η πανδημία πλήττει το σύνολο, σχεδόν, των τομέων στους οποίους ασκείται παραγωγική και οικονομική δραστηριότητα. Ένας από αυτούς είναι και ο πρωτογενής τομέας. Ουσιαστικό μέτρο διευκόλυνσης αποτελεί η αλλαγή του τρόπου υποβολής των δηλώσεων, με τα ποσά που αφορούν αγροτικές ενισχύσεις και επιδοτήσεις να δηλώνονται, πλέον, κατά το έτος της είσπραξης τους. Σε περίπτωση, που τα εν λόγω ποσά εισπράττονται κατόπιν δικαστικής απόφασης ή ένστασης, ο φορολογούμενος δύναται να επιλέξει τη φορολόγησή τους στο έτος που ανάγονται. Είναι δεδομένη η βούληση της Κυβέρνησης για τη στήριξη των ανθρώπων που δραστηριοποιείται στον πρωτογενή τομέα, με την απαλλαγή από την εισφορά αλληλεγγύης των αγροτικών επιδοτήσεων και ενισχύσεων που εισπράττονται το φορολογικό έτος 2021, αλλά ανάγονται στο φορολογικό έτος 2020.

Μία ακόμη ευνοϊκή ρύθμιση, διευκολύνει τη διαδικασία μετάταξης των αγροτών από το ειδικό στο κανονικό καθεστώς ΦΠΑ, λόγω της είσπραξης, κατά τα έτη 2018, 2019 και 2020, αγροτικών επιδοτήσεων που υπερβαίνουν τις 5.000€. Η ρύθμιση ξεκινά να ισχύει από την 1η Ιανουαρίου 2021, ενώ η σχετική δήλωση μεταβολών από το ειδικό στο κανονικό καθεστώς ΦΠΑ θα μπορεί να υποβληθεί μέχρι την 31η Μαρτίου 2021. Ειδικότερα, με επερχόμενη νομοτεχνική βελτίωση, ειδικά για το φορολογικό έτος 2021, παρατείνεται έως τις 31 Μαρτίου 2021 η προθεσμία για την υποβολή δηλώσεων μεταβολών της σχετικής παραγράφου της διάταξης, που υποβάλλονται, κατά νόμο, έως 31 Ιανουαρίου 2021, ενώ πρόστιμα του ν.4174/2013, που, τυχόν, επιβλήθηκαν στους εν λόγω αγρότες για εκπρόθεσμη υποβολή δηλώσεων μεταβολών και δηλώσεων του άρθρου 38, δεν οφείλονται και εφόσον έχουν καταβληθεί, επιστρέφονται.

Ταυτόχρονα, η Κυβέρνηση προχωρά και σε ένα σημαντικό μέτρο στήριξης των επιχειρήσεων που πλήττονται από την πανδημία, με την επιδότηση παγίων δαπανών, η οποία είναι ακατάσχετη, αφορολόγητη και δεν συμψηφίζεται με οποιαδήποτε οφειλή. Στις πάγιες δαπάνες περιλαμβάνονται, ενδεικτικά, μισθοί υπαλλήλων και συγκεκριμένες λειτουργικές δαπάνες.

Στόχος μας είναι να διατηρήσουμε «ζωντανά» τα κύτταρα της παραγωγικής οικονομικής δραστηριότητας, μέχρι την επιστροφή στην κανονικότητα. Γι’ αυτήν, άλλωστε, εργαζόμαστε διαρκώς, όχι μόνο στον υγειονομικό τομέα που αφορά στους εμβολιασμούς, αλλά και με αναπτυξιακή προοπτική. Σε αυτή την κατεύθυνση κινείται η ρύθμιση για τη χρηματοδότηση από το Πρόγραμμα Δημοσίων Επενδύσεων των έργων που έχουν τα εχέγγυα να ενταχθούν στο Ταμείο Ανάκαμψης.

Η νομοθετική διαδικασία πρέπει να διέπεται από ορθολογισμό και να αποτελεί μέσο για την επίλυση υπαρκτών προβλημάτων. Η αναφορά μου αυτή, σχετίζεται με το άρθρο 39 του νομοσχεδίου, και την αμφισβήτηση του ιδιοκτησιακού καθεστώτος ακινήτων, τα οποία βρίσκονται, εντός των διοικητικών ορίων των Δήμων Λαυρεωτικής και Σαρωνικού και διεκδικούνται από το Δημόσιο, ως πρώην δασικά, ενταγμένα εντός σχεδίου πόλης, με την υποβολή ενστάσεων, ενώπιον του Κτηματολογίου. Γνωρίζουμε ότι έχουν γίνει συμβόλαια, δικαιοπραξίες, ότι υπάρχουν πολίτες που καταβάλλουν φόρους γι’ αυτά τα ακίνητα και ο στόχος μας είναι να δοθεί λύση, κάτι που επιτυγχάνεται με τη ρύθμιση που περιλαμβάνεται στο άρθρο 39.

Αναζητούμε, όμως, λύση και για όσους δεν καλύπτονται από τη συγκεκριμένη διάταξη. Σε αυτό το πλαίσιο κινείται η θέσπιση της χρονικής παράτασης στην εξέταση των ενστάσεων του Δημοσίου για τα ακίνητα που εμπίπτουν στα διοικητικά όρια των Δήμων Λαυρεωτικής και Σαρωνικού και δεν καλύπτεται από το ρυθμιστικό πλαίσιο - πεδίο της ανωτέρω διάταξης, προκειμένου να εξεταστεί το ζήτημα των διεκδικήσεων και σε πρόσθετες περιοχές, με τη συνεργασία όλων των εμπλεκόμενων φορέων.

Κυρίες και κύριοι συνάδελφοι, η Κυβέρνηση έχει σαφή και συγκεκριμένο στόχο: να παραμείνει ζωντανή η οικονομία, μέχρι να ξεκινήσει η μεγάλη προσπάθεια απορρόφησης των 72 δις ευρώ, που, μέσα στα επόμενα οκτώ χρόνια, θα αλλάξουν το αναπτυξιακό και παραγωγικό τοπίο της χώρας.

Η μεγάλη πλειοψηφία των πολιτών έχει συναίσθηση των δυσκολιών και αποτιμά θετικά την προσπάθεια της Κυβέρνησης και του Πρωθυπουργού Κυριάκου Μητσοτάκη, έχοντας απορρίψει την καταστροφολογία και τον λαϊκισμό. Σε αυτή τη συγκυρία επιλογή της Κυβέρνησης παραμένει η υπευθυνότητα, η αλληλεγγύη, η εθνική ενότητα και η κοινωνική συνοχή.

Σας ευχαριστώ.

**ΣΤΑΥΡΟΣ ΚΑΛΟΓΙΑΝΝΗΣ (Πρόεδρος της Επιτροπής)**: Σας ευχαριστούμε κι εμείς, κύριε Υπουργέ.

Κύριοι συνάδελφοι, σε αυτό το σημείο ολοκληρώνεται η συζήτηση του σχεδίου νόμου του Υπουργείου Οικονομικών, με τίτλο, «Διενέργεια Γενικών Απογραφών έτους 2021 από την Ελληνική Στατιστική Αρχή, επείγουσες ρυθμίσεις για την αντιμετώπιση των επιπτώσεων της πανδημίας του κορωνοϊού COVID-19, επείγουσες δημοσιονομικές και φορολογικές ρυθμίσεις και άλλες διατάξεις».

Πριν προχωρήσουμε στην ψηφοφορία, επί των άρθρων και του συνόλου, ανακεφαλαιώνουμε τις θέσεις των Κομμάτων, επί της αρχής.

Η Ν.Δ., δια του Εισηγητή, κ. Καράογλου, ψηφίζει υπέρ.

Ο ΣΥΡΙΖΑ, δια της Εισηγήτριας, κυρίας Παπανάτσιου, επιφυλάσσεται.

Το ΚΙΝ.ΑΛ., δια του Ειδικού Αγορητή, κ. Σκανδαλίδη, επιφυλάσσεται.

Το Κ.Κ.Ε., δια της Ειδικής Αγορήτριας, κυρίας Κομνηνάκα, ψηφίζει κατά.

Η Ελληνική Λύση, δια του Ειδικού Αγορητή, κ. Βιλιάρδου, επιφυλάσσεται.

Το ΜέΡΑ25, δια του Ειδικού Αγορητή, κ. Αρσένη ψηφίζει κατά.

Όπως προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 42 γίνονται δεκτά ως έχουν, κατά πλειοψηφία. Τέλος, γίνεται δεκτό και το ακροτελεύτιο άρθρο και ερωτάται η Επιτροπή, εάν το σχέδιο νόμου γίνεται δεκτό στο σύνολό του. Δεκτό κατά πλειοψηφία.

Συνεπώς, κυρίες και κύριοι συνάδελφοι, το σχέδιο νόμου του Υπουργείου Οικονομικών, με τίτλο «Διενέργεια Γενικών Απογραφών έτους 2021 από την Ελληνική Στατιστική Αρχή, επείγουσες ρυθμίσεις για την αντιμετώπιση των επιπτώσεων της πανδημίας του κορωνοϊού COVID-19, επείγουσες δημοσιονομικές και φορολογικές ρυθμίσεις και άλλες διατάξεις» γίνεται δεκτό, επί της αρχής, επί των άρθρων και στο σύνολό του, κατά πλειοψηφία.

Σας ευχαριστούμε πολύ.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Παναγιώτης Καππάτος, Μανούσος – Κωνσταντίνος Βολουδάκης, Ιωάννης Βρούτσης, Τσαμπίκα (Μίκα) Ιατρίδη, Αθανάσιος Καββαδάς, Σταύρος Καλογιάννης, Κωνσταντίνος Καραγκούνης, Γεώργιος Καρασμάνης, Ιωάννης Κεφαλογιάννης, Εμμανουήλ (Μάνος) Κόνσολας, Θεόφιλος Λεονταρίδης, Άννα Μάνη – Παπαδημητρίου, Ιωάννης Μπούγας, Χρήστος Μπουκώρος, Χαράλαμπος (Μπάμπης) Παπαδημητρίου, Βασίλειος – Πέτρος Σπανάκης, Λάζαρος Τσαβδαρίδης, Ιάσων Φωτήλας, Τρύφων Αλεξιάδης, Ευτυχία Αχτσιόγλου, Όλγα Γεροβασίλη, Ιωάννης Γκιόλας, Ιωάννης Δραγασάκης, Παναγιώτης Κουρουμπλής, Κωνσταντίνος Μπάρκας, Αθανάσιος (Σάκης) Παπαδόπουλος, Αικατερίνη Παπανάτσιου, Χρήστος Σπίρτζης, Ευκλείδης Τσακαλώτος, Αλέξανδρος Φλαμπουράρης, Μαρία Κομνηνάκα, Κωνσταντίνος Χήτας, Κρίτων - Ηλίας Αρσένης, Γεώργιος Λογιάδης.

Τέλος και περί ώρα 12.05΄λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΣΤΑΥΡΟΣ ΚΑΛΟΓΙΑΝΝΗΣ ΤΣΑΜΠΙΚΑ (ΜΙΚΑ) ΙΑΤΡΙΔΗ**